[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 25.6.2008

COM(2008) 390 τελικό

2008/0128 (COD)

Πρόταση

ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

σχετικά με την τροποποίηση του κανονισμού (ΕΚ) αριθ. 216/2008, όσον αφορά τα αεροδρόμια, τη διαχείριση της εναέριας κυκλοφορίας και τις υπηρεσίες αεροναυτιλίας, και σχετικά με την κατάργηση της οδηγίας 06/23/EΟΚ του Συμβουλίου

(υποβληθείσα από την Επιτροπή){SEC(2008) 2086}{SEC(2008) 2087}

1. Ιστορικό

Ο Ευρωπαϊκός Οργανισμός Ασφάλειας της Αεροπορίας (EASA) ιδρύθηκε με τον κανονισμό αριθ. (EΚ) αριθ. 1592/2002[1], ο οποίος άρχισε να ισχύει τον Σεπτέμβριο του 2002. Ο αρχικός κανονισμός ανέθετε στον Οργανισμό καθήκοντα σε δύο πεδία – αξιοπλοΐα και περιβαλλοντική πιστοποίηση αεροναυτικών προϊόντων, εξαρτημάτων και εξοπλισμών, τα οποία, μαζί με τους φορείς που είναι αρμόδιοι για το σχεδιασμό, την κατασκευή και τη συντήρηση, πρέπει να συμμορφώνονται με τους ενιαίους δεσμευτικούς κανόνες που εκδίδει η Επιτροπή[2].

Ο Οργανισμός παρέχει στην Επιτροπή όλη την τεχνική εμπειρογνωμοσύνη που ζητεί και της παρέχει συνδρομή, μεταξύ άλλων, στην άσκηση των νομοθετικών και κανονιστικών καθηκόντων της. Ο Οργανισμός καταρτίζει επίσης σύστημα για την παρακολούθηση της εφαρμογής της κοινοτικής νομοθεσίας και την αξιολόγηση των επιπτώσεών της και προβαίνει σε κάθε χρήσιμη υπόδειξη σχετικά με το θέμα. Τα πιστοποιητικά και οι εγκρίσεις που βεβαιώνουν τη συμμόρφωση των προϊόντων και των φορέων στους κοινούς κανόνες εκδίδονται είτε από τον EASA είτε από τις αρμόδιες εθνικές αρχές: ο EASA διενεργεί την πιστοποίηση τύπου των προϊόντων και εκδίδει πιστοποιητικά για τους φορείς που είναι εγκατεστημένοι σε τρίτες χώρες· οι εθνικές διοικήσεις εκδίδουν ατομικά πιστοποιητικά και εγκρίσεις για την πλειονότητα των φορέων που βρίσκονται στο έδαφός τους, με βάση κοινούς κανόνες και υπό τον εποπτεία του Οργανισμού.

Με τον κανονισμό (ΕΚ) αριθ. 216/2008[3] διευρύνθηκαν τα καθήκοντα του EASA στις πτητικές δραστηριότητες και τις άδειες των χειριστών και, εντός των ορίων που καθορίζονται από τη σύμβαση του Σικάγου, στην ασφάλεια πτήσεων αεροσκαφών τρίτων χωρών. Στα καθήκοντά του συμπεριλαμβάνεται η τυποποίηση των επιθεωρήσεων και η επιτήρηση της ασφαλείας, με ιδιαίτερες αρμοδιότητες για τις επιθεωρήσεις διαδρόμου.

2. Οι σημερινες προκλησεισ

Η Επιτροπή ανέκαθεν επεδίωξε να συμβάλει στη δημιουργία της κοινής αγοράς αεροπορικών μεταφορών με τη θέσπιση κοινών κανόνων ασφάλειας, ώστε να εξασφαλισθούν υψηλά και ενιαία πρότυπα σε όλα τα κράτη μέλη.

Τα εξαιρετικά επίπεδα ασφάλειας πτήσεων που υπάρχουν σήμερα πρέπει να διατηρηθούν ή ακόμη και να βελτιωθούν ώστε να μετριασθούν οι κίνδυνοι που δημιουργούνται από την αύξηση της κίνησης και της συμφόρησης. Είναι επίσης σημαντικό να ενταχθούν οι πτυχές ασφαλείας στην πρωτοβουλία του Ενιαίου Ευρωπαϊκού Ουρανού, ώστε να εξασφαλισθεί ότι ο κατακερματισμός των αιθέρων δεν θα έχει αρνητικό αντίκτυπο στο ποσοστό ατυχημάτων.

Το επόμενο βήμα προς την κατεύθυνση αυτή πρέπει να είναι η διεύρυνση των αρμοδιοτήτων του Οργανισμού στα αεροδρόμια, τη διαχείριση της εναέριας κυκλοφορίας και τις υπηρεσίες αεροναυτιλίας (ATM/ANS).

3. Γνώμη του Ευρωπαϊκού Οργανισμού Ασφάλειας της Αεροπορίας και διαβουλεύσεις με τα ενδιαφερόμενα μέρη

Η Επιτροπή, πριν προχωρήσει, ήταν υποχρεωμένη, δυνάμει του άρθρου 19 του κανονισμού (EΚ) 216/2008, να λάβει προηγουμένως τη γνώμη του EASA. Ο Οργανισμός, από την πλευρά του, σύμφωνα με τον εσωτερικό κανονισμό του[4] και τις διεθνείς πρακτικές στον κλάδο, όφειλε να συμβουλευθεί εκτεταμένα όλα τα ενδιαφερόμενα μέρη και να λάβει υπόψη του τα σχόλιά τους πριν διατυπώσει γνώμη. Έτσι, δημοσιεύθηκαν δύο χωριστές ανακοινώσεις για τις τροποποιήσεις που πρότεινε, μια για τα αεροδρόμια και μια για την ATM/ANS. Συνολικά παραλήφθηκαν 3.500 παρατηρήσεις.

Με βάση τις παρατηρήσεις αυτές, ο Οργανισμός εξέτασε τα θέματα. Στις 6 Δεκεμβρίου 2007 έστειλε στην Επιτροπή τη γνώμη του για τα αεροδρόμια. Στη συνέχεια, στις 15 Απριλίου 2008 έστειλε τη γνώμη του για τη διαχείριση της εναέριας κυκλοφορίας και τις υπηρεσίες αεροναυτιλίας.

Από τις διαβουλεύσεις προέκυψε ευρεία και ισχυρή συναίνεση υπέρ της ολοκλήρωσης της διαδικασίας που άρχισε το 2002 με την ένταξη των πτυχών ασφαλείας πτήσεων των αεροδρομίων και της ATM/ANS στα καθήκοντα του EASA, ώστε να καταστεί επόπτης των κανονιστικών ρυθμίσεων για την ασφάλεια των ευρωπαϊκών αερομεταφορών. Τονίσθηκε επίσης ότι χρειάζεται πραγματική διασύνδεση με τις εξελίξεις στον ενιαίο ευρωπαϊκό ουρανό.

4. Μελέτη επιπτωσεων

Της παρούσας πρότασης κανονισμού προηγήθηκε μελέτη επιπτώσεων που πραγματοποίησαν οι υπηρεσίες της Επιτροπής. Η μελέτη των επιπτώσεων είχε ως βάση τα αποτελέσματα της προκαταρκτικής μελέτης επιπτώσεων, την οποία είχε αρχίσει η Επιτροπή το 2005 και διενήργησε ανεξάρτητος σύμβουλος, και στην εκτίμηση των κανονιστικών επιπτώσεων (ΕΚΕ) που εκπόνησε ο EASA. Κατά την εκτίμηση των επιπτώσεων, εξετάσθηκαν διάφορες επιλογές:

A Ουδεμία ενέργεια

B Επέκταση των αρμοδιοτήτων του EASA

Γ Επέκταση του πεδίου εφαρμογής της ρύθμισης που υπάρχει για την έκδοση εντολών προς τον Eurocontrol

Δ Ίδρυση νέου οργανισμού

E Διεύρυνση των αρμοδιοτήτων του EASA και ανάθεση πρόσθετων αρμοδιοτήτων πέραν του πεδίου της επιλογής B.

Όλες αυτές οι επιλογές εκτιμήθηκαν με μέτρο σύγκρισης την επιλογή της ουδεμίας ενέργειας για την ανάλυση των επιπτώσεων στην ασφάλεια πτήσεων, την οικονομία, το περιβάλλον, την κοινωνία κλπ. Από τη σύγκριση των επιπτώσεών τους προέκυψε με σαφήνεια ότι προτιμητέα λύση είναι να διευρυνθούν οι αρμοδιότητες του EASA, ώστε να αναλάβει κανονιστική αρμοδιότητα σε θέματα αεροδρομίων και ATM/ANS. Διαπιστώθηκε ότι η επιλογή αυτή δεν θα επηρέαζε αρνητικά τα θέματα που προαναφέρθηκαν.

Η θεώρηση του συμβουλίου εκτίμησης των επιπτώσεων παραλήφθηκε στις 23 Απριλίου 2008.

5. Πρόταση κανονισμου

5.1. Μέσο και μέθοδος

Η επέκταση του πεδίου εφαρμογής του κανονισμού (EΚ) αριθ. 216/2008 είναι το πιο κατάλληλο μέσο για να καλυφθούν επίσης από τους κοινούς κανόνες η ασφάλεια των αεροδρομίων, η διαχείριση της εναέριας κυκλοφορίας (ATM) και οι υπηρεσίες αεροναυτιλίας (ANS), διότι ο EASA θα αναλάβει νέα καθήκοντα στα πεδία αυτά, και πιο συγκεκριμένα την εκπόνηση κανόνων, την επιθεώρηση της τυποποίησης και, σε περιορισμένο βαθμό πάντως, την πιστοποίηση.

Όσον αφορά την ασφάλεια των αεροδρομίων, σκοπός είναι να εξασφαλισθεί ότι οι βασικές απαιτήσεις και οι αντίστοιχοι εκτελεστικοί κανόνες για τα αεροδρόμια, τον εξοπλισμό των αεροδρομίων, τους φορείς, τις δραστηριότητες και το προσωπικό θα βασίζονται στα αντίστοιχα πρότυπα του ΔΟΠΑ. Επιπλέον, όσον αφορά τον εξοπλισμό των αεροδρομίων, θα προστεθούν διαδικασίες και απαιτήσεις για να αποφευχθεί η επανάληψη κανόνων που υπάρχουν είτε σε οδηγία “νέας προσέγγισης” είτε στους κανόνες εφαρμογής του "ενιαίου ευρωπαϊκού ουρανού (ΝΕΟ-νομοθεσία ενιαίου ουρανού)". Τέλος, θα χρησιμοποιηθούν, εφόσον χρειάζεται, πρότυπα που έχουν εκδώσει οργανισμοί τυποποίησης, όπως οι ISO, CEN, CENELEC, ETSI ή EUROCAE.

Όσον αφορά τις ATM/ANS, θα χρειασθεί ορθός συντονισμός των βασικών απαιτήσεων και των εκτελεστικών κανόνων με τους κανονισμούς ΝΕΟ και τους αντίστοιχους εκτελεστικούς κανόνες. Στόχος είναι να εξασφαλισθεί ότι οι μελλοντικοί κανόνες του EASA θα βασίζονται στις υπάρχουσες διατάξεις ΝΕΟ, και ιδίως όσον αφορά τη μεταφορά των ESARR. Προς το σκοπό αυτό, οι μεταβατικοί μηχανισμοί θα μελετηθούν ώστε να υπάρξει συνέχεια των εγκρίσεων που έχουν ήδη χορηγηθεί με βάση τους κανόνες ΝΕΟ.

5.2. Περιεχόμενο

5.2.1. Τροποποιήσεις στη γνώμη του Οργανισμού

Δύο είναι οι γνώμες του Οργανισμού που ακολουθήθηκαν ευρέως. Οι γνώμες αυτές προσφέρουν σε ορισμένα σημεία διαφόρους τρόπους επίτευξης των στόχων ασφάλειας. Για να επιλέξει μεταξύ αυτών των επιλογών, η Επιτροπή ακολούθησε τις αρχές χρηστής διακυβέρνησης ώστε να επιτευχθεί βέλτιστη χρήση των διαθέσιμων πόρων, της επικουρικότητας και της αναλογικότητας.

5.2.2. Επέκταση του πεδίου εφαρμογής του κανονισμού

Το πεδίο εφαρμογής για την ανάληψη κοινής δράσης προσδιορίζεται στον κανονισμό 216/2008. Στην επέκταση του κανονισμού πρέπει να δηλωθούν σαφώς οι υποδομές, προϊόντα, συστήματα, εξοπλισμός, υπηρεσίες, πρόσωπα ή φορείς που θα καλυφθούν και, κατά συνέπεια, θα υπόκεινται στις απαιτήσεις του κανονισμού και, αναλόγως, στους κανόνες εφαρμογής του. Αντίθετα, όποιο θέμα από αυτά που προαναφέρθηκαν δεν καλύπτεται από τις κοινοτικές αρμοδιότητες, θα παραμείνει στην αρμοδιότητα των κρατών μελών, τα οποία με τη σειρά τους πρέπει να λάβουν τα κατάλληλα μέτρα για το επίπεδο προστασίας που προσδοκούν οι πολίτες τους.

5.2.2.1. Αεροδρόμια

Για να βελτιωθεί η ασφάλεια των αεροδρομίων και του περιβάλλοντος χώρου τους, με τον προτεινόμενο κανονισμό επεκτείνονται οι κοινοί κανόνες στα αεροδρόμια. Τα κύρια σημεία είναι τα εξής:

- Όλα τα αεροδρόμια που είναι ανοικτά στην επιβατική κίνηση και μπορούν να εξυπηρετούν την κυκλοφορία με IFR (κανόνες πτήσης με όργανα) ή αεροσκάφη που υπερβαίνουν ορισμένο βάρος, πρέπει να υπόκεινται στην κοινοτική νομοθεσία.

- Πρέπει να προστεθούν ως πρόσθετο παράρτημα του βασικού κανονισμού ειδικές κοινές βασικές απαιτήσεις (ΒΑ), οι οποίες θα καλύπτουν τα φυσικά χαρακτηριστικά, τις υποδομές, τον εξοπλισμό των αεροδρομίων, τις δραστηριότητες, τη διαχείριση και τον μετριασμό των κινδύνων στον περίγυρο των αεροδρομίων.

- Οι οντότητες κυριότητας των αεροδρομίων, οι φορείς εκμετάλλευσής τους, οι φορείς ή το προσωπικό παροχής υπηρεσιών ή εξοπλισμού που μπορούν να επηρεάσουν την ασφάλεια των αερολιμενικών δραστηριοτήτων θα ευθύνονται για την εφαρμογή αυτών των βασικών απαιτήσεων υπό την εποπτεία των κρατών μελών.

- Οι φορείς εκμετάλλευσης των αεροδρομίων θα υιοθετούν και θα εφαρμόζουν συστήματα διαχείρισης, που θα συμπεριλαμβάνουν πτυχές ασφαλείας.

- Την εκπόνηση εκτελεστικών κανόνων και προδιαγραφών πιστοποίησης, τις αναλύσεις ασφάλειας και τις επιθεωρήσεις τυποποίησης θα αναλάβει ο Οργανισμός.

- Η Επιτροπή θα έχει την αρμοδιότητα να εκδίδει κανόνες εφαρμογής που θα καθορίζουν λεπτομερώς τις απαιτήσεις προς τις οποίες πρέπει να συμμορφώνονται οι ανωτέρω φορείς και πρόσωπα και τις ισχύουσες διαδικασίες πιστοποίησης.

- Οι εν λόγω κανόνες εφαρμογής θα αντιστοιχούν στην πολυπλοκότητα των αεροδρομίων, λαμβανομένης υπόψη της φύσης και του όγκου των δραστηριοτήτων τους· θα συμβαδίζουν με τις σχετικές απαιτήσεις SARP του ΔΟΠΑ.

- Ο Οργανισμός θα έχει την εξουσία να εκδίδει τις προδιαγραφές πιστοποίησης που πρέπει να χρησιμοποιούνται στη σχετική διαδικασία, οι οποίες θα επιτρέπουν ευέλικτη εφαρμογή των ΒΑ και ενιαίο επίπεδο ασφάλειας.

- Ο σχεδιασμός των αεροδρομίων και οι δραστηριότητές τους θα πιστοποιούνται χωριστά, θα επιτρέπεται όμως η έκδοση ενός και μόνον πιστοποιητικού, εάν ο ιδιοκτήτης και ο φορέας εκμετάλλευσης του αεροδρομίου είναι ο ίδιος.

- Οι φορείς εκμετάλλευσης πολλών αεροδρομίων, οι οποίοι έχουν δημιουργήσει κατάλληλο κέντρο των δραστηριοτήτων τους, μπορούν να ζητήσουν ένα και μόνον πιστοποιητικό που θα καλύπτει τις δραστηριότητες και τη διαχείριση σε όλα τα αεροδρόμια υπό την ευθύνη τους.

- Ο έλεγχος της συμμόρφωσης του εξοπλισμού των αεροδρομίων θα ενταχθεί στην πιστοποίηση του σχεδιασμού του αεροδρομίου ή του φορέα εκμετάλλευσής του, ανάλογα με τη χρήση για την οποία προορίζεται, ο σημαντικός όμως για την ασφάλεια εξοπλισμός είναι δυνατόν να υπόκειται σε ειδικά καθεστώτα πιστοποίησης, στα οποία πιθανόν πρέπει να αποδεικνύεται η ικανότητα του σχεδιαστή και του κατασκευαστή, εφόσον αυτό ορίζεται στους κανόνες εφαρμογής, μετά από ορθή εκτίμηση της ασφάλειας και του οικονομικού οφέλους τους.

5.2.2.2 ATM/ANS

Ο προτεινόμενος κανονισμός παρέχει τη νομική βάση για να εξασφαλισθεί ότι η ασφάλεια της διαχείρισης της εναέριας κυκλοφορίας, των υπηρεσιών αεροναυτιλίας και της διαλειτουργικότητας επίγειων/εναέριων δραστηριοτήτων θα οργανωθεί υπό την αιγίδα του συστήματος του EASA. Προς το σκοπό αυτό, προτείνονται τα εξής:

- Όλος ο εναέριος χώρος όπου ισχύει η Συνθήκη, καθώς και οποιοσδήποτε άλλος εναέριος χώρος στον οποίο ισχύει ο κανονισμός (EΚ) αριθ. 551/2004, να υπόκειται στην κοινοτική νομοθεσία.

- Να προστεθούν ως πρόσθετο παράρτημα του βασικού κανονισμού ειδικές κοινές βασικές απαιτήσεις (ΒΑ), για τον μετριασμό όλων των κινδύνων που συνδέονται με τη χρήση του εναερίου χώρου.

- Η χρήση οποιουδήποτε τμήματος του εναερίου χώρου να διέπεται από επιχειρησιακή αντίληψη μελετημένη ώστε να μετριάζονται οι κίνδυνοι σύγκρουσης τόσο μεταξύ αεροσκαφών όσο και αεροσκαφών με το έδαφος.

- Οι χρήστες του εναερίου χώρου να συμμορφώνονται με τους κανόνες που θα εκδοθούν προς εφαρμογή των επιχειρησιακών αντιλήψεων για τον εναέριο χώρο, στον οποίο δραστηριοποιούνται και κάνουν χρήση των υπηρεσιών που είναι αρμόδιες για αυτόν τον εναέριο χώρο.

- Οι φορείς και το προσωπικό που συμμετέχουν στην παροχή ATM/ANS να είναι υπεύθυνοι για την εφαρμογή των ισχυουσών βασικών απαιτήσεων.

- Οι ελεγκτές εναέριας κυκλοφορίας και οι φορείς που συμμετέχουν στην εκπαίδευσή τους να υπόκεινται σε πιστοποίηση.

- Τα συστήματα και τα συστατικά στοιχεία τους που χρησιμοποιούνται στην παροχή ATM/ANS να είναι σύμφωνα προς τις κατάλληλες απαιτήσεις ασφαλείας, εφόσον το απαιτεί η κρισιμότητά τους.

- Η Επιτροπή να έχει την αρμοδιότητα να εκδίδει κανόνες εφαρμογής που θα καθορίζουν λεπτομερώς τις απαιτήσεις, προς τις οποίες πρέπει να συμμορφώνονται οι ανωτέρω φορείς, τα πρόσωπα και τα συστήματα και τα συστατικά τους στοιχεία, και τις ισχύουσες διαδικασίες πιστοποίησης, αναλόγως.

- Οι εν λόγω κανόνες εφαρμογής να αντιστοιχούν στην πολυπλοκότητα της κανονιστικά ρυθμιζόμενης δραστηριότητας ή της κρισιμότητας του συστήματος και των συστατικών του στοιχείων· να βασίζονται στις υπάρχουσες διατάξεις ΝΕΟ, και ιδίως όσον αφορά τη μεταφορά των ESARR. Προς το σκοπό αυτό, οι μεταβατικοί μηχανισμοί να μελετηθούν ώστε να προβλεφθεί συνέχεια των εγκρίσεων που έχουν ήδη χορηγηθεί με βάση τους κανόνες ΝΕΟ.

- Εποπτεία της συμμόρφωσης των φορέων προς τις βασικές απαιτήσεις και τους αντίστοιχους κανόνες εφαρμογής να ασκούν οι αρμόδιες αρχές των κρατών μελών, εξαιρουμένης της εποπτείας φορέων εγκατεστημένων σε τρίτες χώρες ή που παρέχουν υπηρεσίες στον εναέριο χώρο περισσότερων του ενός κρατών μελών, την οποία να ασκεί ο Οργανισμός.

- Την εκπόνηση κανόνων εφαρμογής και προδιαγραφών πιστοποίησης, τις αναλύσεις ασφάλειας και τις επιθεωρήσεις τυποποίησης των εθνικών αρμοδίων αρχών να αναλάβει ο Οργανισμός.

- Οι πάροχοι ATM/ANS να υιοθετήσουν και να εφαρμόζουν συστήματα διαχείρισης που εμπεριέχουν τις πτυχές ασφάλειας και να πιστοποιούνται, εξαιρουμένων εκείνων που παρέχουν μόνον πληροφορίες πτήσης ή εξαιρουμένων των υπηρεσιών διαχείρισης των χώρων στάθμευσης και ελιγμών των αεροδρομίων, οι οποίοι πρέπει να δηλώνουν μόνον την ικανότητά τους.

- Ο έλεγχος της συμμόρφωσης των συστημάτων και των συστατικών τους στοιχείων να ενταχθεί στην πιστοποίηση των παρόχων ATM/ANS, ο σημαντικός όμως για την ασφάλεια εξοπλισμός να είναι δυνατόν να υπόκειται σε ειδικά καθεστώτα πιστοποίησης, στα οποία πιθανόν να πρέπει να αποδεικνύεται η ικανότητα του σχεδιαστή και του κατασκευαστή, εφόσον αυτό ορίζεται στους κανόνες εφαρμογής, μετά από ορθή εκτίμηση της ασφάλειας και του οικονομικού οφέλους τους.

5.2.3. Άλλες τροποποιήσεις που επέρχονται στον κανονισμό

Εκτός από τα νέα άρθρα που αφορούν τα αεροδρόμια, τις ATM και ANS και τα αντίστοιχα παραρτήματα, ορισμένα άρθρα έπρεπε να τροποποιηθούν ώστε να ληφθούν υπόψη τα νέα καθήκοντα.

6. Πίνακας αντιστοιχιασ μεταξυ της νεασ και της παλαιασ αριθμησησ των αρθρων και αναφορα των τροποποιησεων που επιφερονται στον κανονισμο (EΚ) αριθ. 216/2008:

Νέος αριθμός | Παλαιός αριθμός | Αλλαγές |

1 | 1 | Επέκταση του πεδίου για να καλυφθούν τα αεροδρόμια και η ATM/ANS |

2 | 2 | Αμετάβλητο |

3 | 3 | Προσθήκη νέων ορισμών και τροποποίηση ορισμένων |

4 | 4 | Τροποποίηση της παραγράφου 3 |

5 | 5 | Τροποποίηση της παραγράφου 2 στοιχεία β) και γ) |

6 | 6 | Αμετάβλητο |

7 | 7 | Τροποποίηση της παραγράφου 4 |

8 | 8 | Τροποποίηση των παραγράφων 1, 5 στοιχείο α), 5 στοιχείο ζ) και 6 |

8α | Nέο | Aεροδρόμια |

8β | Nέο | ATM και ANS |

8γ | Nέο | Ελεγκτές εναέριας κυκλοφορίας |

8δ | Nέο | Διαπιστευμένοι φορείς |

9 | 9 | Τροποποίηση των παραγράφων 1 και 5 |

10 | 10 | Τροποποίηση της παραγράφου 1 |

11 | 11 | Τροποποίηση της παραγράφου 4 και 5 και προσθήκη των νέων παραγράφων 5α και 5β |

12 | 12 | Αμετάβλητο |

13 | 13 | Αμετάβλητο |

14 | 14 | Αμετάβλητο |

15 | 15 | Αμετάβλητο |

16 | 16 | Αμετάβλητο |

17 | 17 | Αμετάβλητο |

18 | 18 | Τροποποίηση των στοιχείων γ) και δ) |

19 | 19 | Τροποποίηση του στοιχείου α) της παραγράφου 2 |

20 | 20 | Αμετάβλητο |

21 | 21 | Αμετάβλητο |

22 | 22 | Αμετάβλητο |

22α | Nέο | Πιστοποίηση του φορέα εκμετάλλευσης αεροδρομίου |

22β | Nέο | ATM/ANS |

22γ | Nέο | Πιστοποίηση ελέγχου ελεγκτή της εναέριας κυκλοφορίας |

22δ | Nέο | Διαπιστευμένοι φορείς |

23 | 23 | Αμετάβλητο |

24 | 24 | Αμετάβλητο |

25 | 25 | Αμετάβλητο |

26 | 26 | Αμετάβλητο |

27 | 27 | Αμετάβλητο |

28 | 28 | Αμετάβλητο |

29 | 29 | Αμετάβλητο |

30 | 30 | Αμετάβλητο |

31 | 31 | Αμετάβλητο |

32 | 32 | Αμετάβλητο |

33 | 33 | Τροποποίηση του στοιχείου γ) της παραγράφου 2 |

34 | 34 | Αμετάβλητο |

35 | 35 | Αμετάβλητο |

36 | 36 | Αμετάβλητο |

37 | 37 | Αμετάβλητο |

38 | 38 | Αμετάβλητο |

39 | 39 | Αμετάβλητο |

40 | 40 | Αμετάβλητο |

41 | 41 | Αμετάβλητο |

42 | 42 | Αμετάβλητο |

43 | 43 | Αμετάβλητο |

44 | 44 | Τροποποίηση της παραγράφου 1 |

45 | 45 | Αμετάβλητο |

46 | 46 | Αμετάβλητο |

47 | 47 | Αμετάβλητο |

48 | 48 | Αμετάβλητο |

49 | 49 | Αμετάβλητο |

50 | 50 | Τροποποίηση της παραγράφου 2 |

51 | 51 | Αμετάβλητο |

52 | 52 | Τροποποίηση των παραγράφων 1 και 2 |

53 | 53 | Αμετάβλητο |

54 | 54 | Αμετάβλητο |

55 | 55 | Τροποποίηση της παραγράφου 1 |

56 | 56 | Αμετάβλητο |

57 | 57 | Αμετάβλητο |

58 | 58 | Αμετάβλητο |

59 | 59 | Αμετάβλητο |

60 | 60 | Αμετάβλητο |

61 | 61 | Αμετάβλητο |

62 | 62 | Αμετάβλητο |

63 | 63 | Αμετάβλητο |

64 | 64 | Αμετάβλητο |

65 | 65 | Αμετάβλητο |

65α | Nέο | Τροποποιήσεις |

66 | 66 | Αμετάβλητο |

67 | 67 | Αμετάβλητο |

68 | 68 | Αμετάβλητο |

69 | 69 | Αμετάβλητο |

70 | 70 | Αμετάβλητο |

Παράρτημα I | Παράρτημα I | Αμετάβλητο |

Παράρτημα II | Παράρτημα II | Αμετάβλητο |

Παράρτημα III | Παράρτημα III | Αμετάβλητο |

Παράρτημα IV | Παράρτημα IV | Αμετάβλητο |

Παράρτημα V | Παράρτημα V | Tροποποίηση του τίτλου |

Παράρτημα Vα | Nέο | Βασικές απαιτήσεις για τα αεροδρόμια |

Παράρτημα Vβ | Nέο | Βασικές απαιτήσεις για τη διαχείριση της εναέριας κυκλοφορίας και τις υπηρεσίες αεροναυτιλίας |

7. Επικουρικότητα και αναλογικότητα

Τα κράτη μέλη έχουν ήδη συμφωνήσει ότι η ανάληψη δράσης σε κοινοτική κλίμακα είναι ο μόνος τρόπος για να επιτευχθεί υψηλό και ενιαίο επίπεδο ασφάλειας.

Με τους κανονισμούς (EΚ) αριθ. 1592/2002 και (EΚ) αριθ. 216/2008 μεταβιβάσθηκαν βαθμιαία ορισμένες αρμοδιότητες από τα κράτη μέλη στην Κοινότητα.

Χρειάζεται κοινοτική δράση για να επιτευχθεί η καθιέρωση ενιαίας εφαρμογής κοινών κανόνων για τα αεροδρόμια, τη διαχείριση της εναέριας κυκλοφορίας και τις υπηρεσίες αεροναυτιλίας. Η παρούσα πρόταση κανονισμού δεν υπερβαίνει τα απαιτούμενα για την επίτευξη αυτού του στόχου. Αυτός είναι ο λόγος για τον οποίο, παραδείγματος χάριν, το πεδίο εφαρμογής του περιορίζεται στα αεροδρόμια που είναι ανοιχτά στην επιβατική κίνηση, τα οποία εξυπηρετούν την κυκλοφορία με IFR (κανόνες πτήσης με όργανα) ή με αεροσκάφη που υπερβαίνουν ορισμένο βάρος.

Επίσης ο κανονισμός δεν συνεπάγεται ότι ο EASA θα εκτελεί ή ότι θα παρέχει υπηρεσίες. Μεταβιβάζει απλώς αρμοδιότητες, οι οποίες περιορίζονται κυρίως στην καθιέρωση κανόνων και την επιθεώρηση της τυποποίησης, ενώ την αρμοδιότητα για τις επιχειρησιακές δραστηριότητες εξακολουθούν να έχουν τα κράτη μέλη. Ανταποκρίνεται συνεπώς στις αρχές της επικουρικότητας και της αναλογικότητας που προβλέπονται στο άρθρο 5 της συνθήκης για την ίδρυση της Ευρωπαϊκής Κοινότητας.

8. Αξιολόγηση

Τα μέτρα που θεσπίζονται από τον παρόντα κανονισμό και τους κανόνες εφαρμογής του θα αξιολογηθούν σύμφωνα με τις διατάξεις του άρθρου 62 του κανονισμού (EΚ) αριθ. 216/2008.

2008/0128 (COD)

Πρόταση

ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

σχετικά με την τροποποίηση του κανονισμού (ΕΚ) αριθ. 216/2008, όσον αφορά τα αεροδρόμια, τη διαχείριση της εναέριας κυκλοφορίας και τις υπηρεσίες αεροναυτιλίας, και σχετικά με την κατάργηση της οδηγίας 06/23/EΟΚ του Συμβουλίου

(Κείμενο που παρουσιάζει ενδιαφέρον για τον ΕΟΧ)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 80 παράγραφος 2,

την πρόταση της Επιτροπής[5],

τη γνώμη της Ευρωπαϊκής Οικονομικής και Κοινωνικής Επιτροπής[6],

τη γνώμη της Επιτροπής των Περιφερειών[7],

Αποφασίζοντας σύμφωνα με τη διαδικασία του άρθρου 251 της Συνθήκης[8],

Εκτιμώντας τα ακόλουθα:

(1) Η Επιτροπή, στην ανακοίνωσή της, της 15ης Νοεμβρίου 2005, με τίτλο «Επέκταση των καθηκόντων του Ευρωπαϊκού Οργανισμού Ασφάλειας της Αεροπορίας - Η ατζέντα για το 2010[9]», προς το Συμβούλιο, το Ευρωπαϊκό Κοινοβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών ανήγγειλε την πρόθεσή της να διευρύνει προοδευτικά, με σκοπό τη «συνολική προσέγγιση του συστήματος», τα καθήκοντα του Ευρωπαϊκού Οργανισμού Ασφάλειας της Αεροπορίας (στο εξής «ο Οργανισμός») στην ασφάλεια αεροδρομίων/αερολιμένων και τη διαλειτουργικότητα, τις υπηρεσίες αεροναυτιλίας (στο εξής «ANS») και τη διαχείριση της εναέριας κυκλοφορίας (στο εξής «ATM»).

(2) Η συνεχής αύξηση των αερομεταφορών στην Ευρώπη δημιουργεί πολλές προκλήσεις, ιδίως σε ό,τι αφορά τους καίριους παράγοντες της ασφάλειας των αεροδρομίων και τις ATM/ANS. Συνεπώς, πρέπει να ληφθούν τα μέτρα που είναι αναγκαία για τον μετριασμό των κινδύνων, ώστε να επιτευχθεί ασφάλεια με συντονισμένη και ολοκληρωμένη κανονιστική προσέγγιση σε όλα τα κράτη μέλη.

(3) Τα επιτεύγματα της πρωτοβουλίας για τον ενιαίο ευρωπαϊκό ουρανό πρέπει να συμπληρωθούν με την συνιστώσα για εναρμονισμένη ασφάλεια, η οποία πρέπει να εφαρμόζεται στα αεροδρόμια και τις ATM/ANS.

(4) Η Κοινότητα πρέπει να θεσπίσει, με βάση τα πρότυπα και τις συνιστώμενες πρακτικές της σύμβασης του Σικάγου, βασικές απαιτήσεις για τα αεροναυτικά προϊόντα, τα εξαρτήματα και τον εξοπλισμό, τα αεροδρόμια και την παροχή ATM/ANS· βασικές απαιτήσεις για τα πρόσωπα και τους φορείς που λαμβάνουν μέρος στη λειτουργία των αεροδρομίων και την παροχή των ATM/ANS· και βασικές απαιτήσεις για τα πρόσωπα και τα προϊόντα που υπεισέρχονται στην εκπαίδευση και την ιατρική εξέταση των ελεγκτών εναέριας κυκλοφορίας. Η Επιτροπή πρέπει να εξουσιοδοτηθεί να εκπονήσει τους σχετικούς κανόνες εφαρμογής.

(5) Δεν θα ήταν σκόπιμο να υπόκεινται σε κοινούς κανόνες όλα τα αεροδρόμια. Αεροδρόμια, ιδίως, που δεν είναι ανοιχτά στην επιβατική κίνηση και αεροδρόμια που χρησιμοποιούνται κυρίως μόνον για πτήσεις αναψυχής πρέπει να παραμείνουν υπό τον κανονιστικό έλεγχο των κρατών μελών, χωρίς υποχρεώσεις βάσει του παρόντος κανονισμού για άλλα κράτη μέλη να αναγνωρίζουν τις εν λόγω εθνικές ρυθμίσεις. Ωστόσο, πρέπει να ληφθούν ανάλογα μέτρα από τα κράτη μέλη προκειμένου να βελτιωθεί γενικά το επίπεδο ασφαλείας των πτητικών δραστηριοτήτων με αεροσκάφη αναψυχής. Η Επιτροπή θα επανεξετάσει σε εύλογο χρόνο εάν χρειάζεται επέκταση του πεδίου εφαρμογής σε αεροδρόμια που σήμερα εξαιρούνται, με αρθρωμένο τρόπο και πλήρη συνεκτίμηση των επιπτώσεων που θα έχει ενδεχομένως η επέκταση αυτή στα συγκεκριμένα αεροδρόμια.

(6) Πρέπει να εκδίδονται πιστοποιητικά ή άδειες για τα αεροναυτικά προϊόντα, τα εξαρτήματα και τον εξοπλισμό, τους φορείς εκμετάλλευσης που ενέχονται σε εμπορικές αεροπορικές μεταφορές και στη λειτουργία αεροδρομίων, τα συστήματα και τους παρόχους ATM/ANS, καθώς και για τους χειριστές και τους ελεγκτές εναέριας κυκλοφορίας, και τα πρόσωπα, τα προϊόντα και τους φορείς που εμπλέκονται στην εκπαίδευση και την ιατρική εξέταση, εφόσον έχει διαπιστωθεί ότι πληρούν τις βασικές απαιτήσεις που θεσπίζει η Κοινότητα σύμφωνα με τα πρότυπα και τις συνιστώμενες πρακτικές της σύμβασης του Σικάγου. Η Επιτροπή πρέπει να εξουσιοδοτηθεί να εκπονήσει τους απαραίτητους κανόνες εφαρμογής για τον καθορισμό των όρων έκδοσης του πιστοποιητικού ή των όρων αντικατάστασής του με δήλωση ικανότητας, λαμβάνοντας υπόψη τους κινδύνους που συνδέονται με τους διαφόρους τύπους δραστηριοτήτων, όπως ορισμένοι τύποι πτητικών δραστηριοτήτων ή υπηρεσιών.

(7) Με βάση το θεσμικό σύστημα της Κοινότητας, η εφαρμογή του κοινοτικού δικαίου αποτελεί πρωτίστως ευθύνη των κρατών μελών. Ως εκ τούτου, τα καθήκοντα πιστοποίησης που επιβάλλει ο παρών κανονισμός και οι κανόνες εφαρμογής του πρέπει να εκτελούνται σε εθνικό επίπεδο. Ωστόσο, σε ορισμένες σαφώς καθορισμένες περιπτώσεις, ο Οργανισμός πρέπει επίσης να είναι σε θέση να εκτελεί καθήκοντα πιστοποίησης σύμφωνα με όσα προβλέπει ο παρών κανονισμός. Για τον ίδιο λόγο, πρέπει να επιτραπεί στον Οργανισμό να λαμβάνει τα αναγκαία μέτρα στα πεδία που καλύπτει ο παρών κανονισμός, όταν αυτό είναι το καλύτερο μέσο για να εξασφαλισθεί ομοιομορφία και για να διευκολυνθεί η λειτουργία της εσωτερικής αγοράς.

(8) Οι κανόνες εφαρμογής που θα εκπονήσει ο Οργανισμός στον τομέα των ATM/ANS πρέπει να έχουν ως βάση τις διατάξεις του κανονισμού (ΕΚ) αριθ. 549/2004 του Ευρωπαϊκού Κοινοβουλίου και του Συμβουλίου, της 10ης Μαρτίου 2004, για τη χάραξη του πλαισίου για τη δημιουργία του Ενιαίου Ευρωπαϊκού Ουρανού[10], του κανονισμού (ΕΚ) αριθ. 550/2004 του Ευρωπαϊκού Κοινοβουλίου και του Συμβουλίου, της 10ης Μαρτίου 2004, σχετικά με την παροχή υπηρεσιών αεροναυτιλίας στο πλαίσιο του Ενιαίου Ευρωπαϊκού Ουρανού[11], του κανονισμού (ΕΚ) αριθ. 551/2004 του Ευρωπαϊκού Κοινοβουλίου και του Συμβουλίου, της 10ης Μαρτίου 2004, για την οργάνωση και τη χρήση του εναέριου χώρου στο πλαίσιο του Ενιαίου Ευρωπαϊκού Ουρανού[12], του κανονισμού (ΕΚ) αριθ. 552/2004 του Ευρωπαϊκού Κοινοβουλίου και του Συμβουλίου, της 10ης Μαρτίου 2004, σχετικά με τη διαλειτουργικότητα του ευρωπαϊκού δικτύου διαχείρισης της εναέριας κυκλοφορίας[13], και ιδίως τη μεταφορά των ESARR. Εν προκειμένω, πρέπει να μελετηθούν μεταβατικοί μηχανισμοί ώστε να προβλεφθεί η συνέχεια των εγκρίσεων που έχουν ήδη χορηγηθεί με βάση τους κανόνες των κανονισμών αυτών.

(9) Γενικός στόχος είναι να αποδειχθεί αποτελεσματική η μεταβίβαση λειτουργιών και καθηκόντων από τα κράτη μέλη στον Οργανισμό, συμπεριλαμβανομένων εκείνων που προκύπτουν από τη συνεργασία στην Επιτροπή Ρύθμισης της Ασφάλειας Πτήσεων του Eurocontrol, χωρίς να θιγεί το υπάρχον υψηλό επίπεδο ασφαλείας και χωρίς αρνητικές επιπτώσεις στα χρονοδιαγράμματα πιστοποίησης. Είναι ανάγκη να θεσπισθούν κατάλληλα μέτρα για την αναγκαία μετάβαση.

(10) Με τον παρόντα κανονισμό θεσπίζεται κατάλληλο και αναλυτικό πλαίσιο για τον καθορισμό και την εφαρμογή κοινών τεχνικών απαιτήσεων και διοικητικών διαδικασιών στον τομέα της πολιτικής αεροπορίας. Συνεπώς, η οδηγία 2006/23/ΕΚ του Ευρωπαϊκού Κοινοβουλίου και του Συμβουλίου, της 5ης Απριλίου 2006, για κοινοτική άδεια ελεγκτή εναέριας κυκλοφορίας[14], πρέπει να καταργηθεί, χωρίς να θιγεί η πιστοποίηση ή η αδειοδότηση προϊόντων, προσώπων και φορέων που έχει ήδη πραγματοποιηθεί με βάση τις πράξεις αυτές.

(11) Με τον παρόντα κανονισμό διαμορφώνεται κατάλληλο και αναλυτικό πλαίσιο για την κανονιστική ρύθμιση όσον αφορά την ασφάλεια των αεροδρομίων, τη διαχείριση της εναέριας κυκλοφορίας και των υπηρεσιών αεροναυτιλίας, και τη συνολική προσέγγιση του συστήματος ασφάλειας της πολιτικής αεροπορίας. Οι κανονισμοί (ΕΚ) αριθ. 549/2004, (ΕΚ) αριθ. 550/2004, (ΕΚ) αριθ. 551/2004 και (ΕΚ) αριθ. 552/2004 πρέπει επομένως να τροποποιηθούν ώστε να αποκατασταθεί η συνοχή τους με τον παρόντα κανονισμό. Πρέπει να εξουσιοδοτηθεί η Επιτροπή να προβεί στις τροποποιήσεις αυτές. Δεδομένου ότι τα μέτρα αυτά είναι γενικής εμβέλειας και αφορούν την τροποποίηση μη ουσιωδών στοιχείων του παρόντος κανονισμού, πρέπει να θεσπισθούν σύμφωνα με την κανονιστική διαδικασία με έλεγχο του άρθρου 5α της απόφασης 1999/468/ΕΚ.

(12) Πρέπει επίσης να εξουσιοδοτηθεί η Επιτροπή να εκδώσει κανόνες εφαρμογής για την αδειοδότηση των ελεγκτών εναέριας κυκλοφορίας και τις σχετικές εγκρίσεις, τα αεροδρόμια και τις δραστηριότητες των αεροδρομίων, τη διαχείριση της εναέριας κυκλοφορίας και τις υπηρεσίες αεροναυτιλίας και τα αντίστοιχα πιστοποιητικά, την εποπτεία και την επιβολή, καθώς και την έκδοση κανονισμού για τα τέλη και τις επιβαρύνσεις του Οργανισμού. Δεδομένου ότι τα μέτρα αυτά είναι γενικής εμβέλειας και έχουν ως αντικείμενο την τροποποίηση μη ουσιωδών στοιχείων του παρόντος κανονισμού, μεταξύ άλλων με τη συμπλήρωσή του με νέα μη ουσιώδη στοιχεία, πρέπει να θεσπισθούν σύμφωνα με την κανονιστική διαδικασία με έλεγχο του άρθρου 5α της απόφασης 1999/468/ΕΚ.

ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 216/2008 τροποποιείται ως εξής:

(1) Το άρθρο 1 αντικαθίσταται από το ακόλουθο:

‘‘Άρθρο 1 Πεδίο εφαρμογής

1. Ο παρών κανονισμός εφαρμόζεται:

(α) στο σχεδιασμό, την παραγωγή, τη συντήρηση και τη λειτουργία αεροναυτικών προϊόντων, εξαρτημάτων και εξοπλισμού, καθώς και στο προσωπικό και τους φορείς που εμπλέκονται στο σχεδιασμό, την παραγωγή και τη συντήρηση των εν λόγω αεροναυτικών προϊόντων, εξαρτημάτων και εξοπλισμού·

(β) στο προσωπικό και τους φορείς που εμπλέκονται στη λειτουργία αεροσκαφών·

(γ) στο σχεδιασμό, τη συντήρηση, τη λειτουργία και την προστασία του περιβάλλοντος χώρου των αεροδρομίων, καθώς και στο προσωπικό και τους φορείς που εμπλέκονται·

(δ) στο σχεδιασμό, την παραγωγή και τη συντήρηση του εξοπλισμού αεροδρομίων, καθώς και στο προσωπικό και τους φορείς που εμπλέκονται·

(ε) στο σχεδιασμό, την παραγωγή και τη συντήρηση συστημάτων, εξαρτημάτων και εξοπλισμών για τη διαχείριση της εναέριας κυκλοφορίας και τις υπηρεσίες αεροναυτιλίας (στο εξής «ATM/ANS»), καθώς και στο προσωπικό και τους φορείς που εμπλέκονται·

(στ) στις ATM/ANS, καθώς και στο προσωπικό και τους φορείς που εμπλέκονται.

2. Ο παρών κανονισμός δεν εφαρμόζεται:

(α) σε προϊόντα, εξαρτήματα, εξοπλισμό, προσωπικό και φορείς που αναφέρονται στην παράγραφο 1 στοιχεία α) και β), όταν πρόκειται για στρατιωτικές, τελωνειακές, αστυνομικές, σωστικές, πυροσβεστικές, λιμενικές ή παρόμοιες δραστηριότητες. Τα κράτη μέλη εξασφαλίζουν ότι οι δραστηριότητες αυτές διεξάγονται, λαμβανομένων δεόντως υπόψη, στο μέτρο του εφικτού, των στόχων του παρόντος κανονισμού·

(β) σε αεροδρόμια ή μέρος αυτών, καθώς και στον εξοπλισμό, το προσωπικό και τους φορείς που αναφέρονται στην παράγραφο 1 στοιχεία γ) και δ), όταν χρησιμοποιούνται αποκλειστικά από αεροσκάφη που εμπίπτουν στο πεδίο εφαρμογής του στοιχείου α) της παρούσας παραγράφου·

(γ) στις ATM/ANS, καθώς και στα συστήματα, τα συστατικά στοιχεία και τα εξαρτήματα, το προσωπικό και τους φορείς που αναφέρονται στην παράγραφο 1 στοιχεία ε) και στ), όταν παρέχονται υπηρεσίες αποκλειστικά σε αεροσκάφη που αναφέρονται στο στοιχείο α) της παρούσας παραγράφου. Τα κράτη μέλη εξασφαλίζουν ότι γίνεται διάκριση των αεροσκαφών που αναφέρονται στο στοιχείο α) από τα υπόλοιπα αεροσκάφη.’’

(2) Το άρθρο 3 τροποποιείται ως εξής:

α) το στοιχείο δ) αντικαθίσταται από το ακόλουθο:

‘‘δ) «εξαρτήματα και εξοπλισμός», κάθε όργανο, διάταξη, μηχανισμός, εξάρτημα, συσκευή, προσάρτημα, λογισμικό ή εξάρτημά του, συμπεριλαμβανομένου του εξοπλισμού επικοινωνιών, που χρησιμοποιούνται ή πρόκειται να χρησιμοποιηθούν για τη λειτουργία ή τον έλεγχο αεροσκάφους κατά την πτήση· συμπεριλαμβάνονται μέρη της ατράκτου, του κινητήρα ή των ελίκων, ή ο εξοπλισμός που χρησιμοποιείται για τους ελιγμούς του αεροσκάφους στο έδαφος, καθώς και τα συστατικά στοιχεία που καθορίζονται στο άρθρο 2 σημείο (19) του κανονισμού (ΕΚ) αριθ. 549/2004*·

__________________

* ΕΕ L 96 της 31.3.2004, σ. 1»

β) Το στοιχείο η) αντικαθίσταται από το ακόλουθο:

‘‘η) «φορέας εκμετάλλευσης», κάθε φυσικό ή νομικό πρόσωπο που εκμεταλλεύεται ή προτίθεται να αναλάβει την εκμετάλλευση ενός ή περισσοτέρων αεροσκαφών ή αεροδρομίων·’’

γ) προστίθενται τα ακόλουθα στοιχεία ιγ) έως κ):

‘‘

ιγ) «αεροδρόμιο», η χερσαία ή υδάτινη έκταση ή σε κατασκευασμένη δομή ή σκάφος, προσαρμοσμένη για την προσγείωση, την απογείωση και τις κινήσεις αεροσκαφών·

ιδ) «εξοπλισμός αεροδρομίου», κάθε εξοπλισμός, διάταξη, προσάρτημα, λογισμικό ή εξάρτημα που χρησιμοποιείται ή πρόκειται να χρησιμοποιηθεί στη λειτουργία αεροδρομίου·

ιε) «υπηρεσία διαχείρισης της πίστας ελιγμών», κάθε υπηρεσία που παρέχεται για τη διαχείριση των δραστηριοτήτων και των κινήσεων αεροσκαφών και οχημάτων στην πίστα αυτή·

ιστ) «πίστα ελιγμών», καθορισμένος χώρος που προορίζεται για την υποδοχή αεροσκαφών με σκοπό την επιβίβαση και αποβίβαση επιβατών και τη φόρτωση και εκφόρτωση ταχυδρομείου ή εμπορευμάτων, την τροφοδοσία με καύσιμα, τη στάθμευση ή τη συντήρηση·

ιζ) «αεροδρόμια ανοικτά στην επιβατική κίνηση», κάθε αεροδρόμιο που περιλαμβάνεται σε επίσημο δημοσίευμα της Υπηρεσίας Αεροναυτικών Πληροφοριών (AIS) και εξυπηρετεί όλους τους χρήστες αδιακρίτως·

ιη) «ATM/ANS», οι λειτουργίες διαχείρισης της εναέριας κυκλοφορίας, όπως ορίζονται στο άρθρο 2 σημείο 10 του κανονισμού (EΚ) αριθ. 549/2004, οι υπηρεσίες αεροναυτιλίας, όπως ορίζονται στο άρθρο 2 σημείο 4 του κανονισμού, και οι υπηρεσίες που συνίστανται στην αποστολή και την επεξεργασία δεδομένων και στη μορφοποίηση και διαβίβαση δεδομένων στους χρήστες του εναερίου χώρου με σκοπό την αεροναυτιλία·

ιθ) «υπηρεσία πληροφοριών πτήσης (FIS)», η υπηρεσία με την οποία παρέχονται συμβουλές και πληροφορίες, χρήσιμες για την ασφαλή και αποτελεσματική εκτέλεση των πτήσεων·

κ) «σύστημα», κάθε συνδυασμός εξοπλισμού και συστατικών στοιχείων, όπως αυτά ορίζονται στο άρθρο 2 σημείο 19 του κανονισμού (EΚ) αριθ. 549/2004.’’

(3) Στο άρθρο 4, προστίθενται οι ακόλουθες παράγραφοι 3α και 3β:

‘‘3α. Αεροδρόμια ανοιχτά στη δημόσια χρήση, συμπεριλαμβανομένου του εξοπλισμού τους, τα οποία βρίσκονται σε έδαφος που διέπεται από τις διατάξεις της Συνθήκης και μπορούν να εξυπηρετούν κυκλοφορία διεξαγόμενη σύμφωνα με τους κανόνες πτήσης με όργανα ή με αεροσκάφη μέγιστου βάρους απογείωσης 2730 kg και άνω, πρέπει να είναι σύμφωνα προς τον παρόντα κανονισμό. Το προσωπικό και οι φορείς που εμπλέκονται στη λειτουργία αυτών των αεροδρομίων συμμορφώνονται προς τον παρόντα κανονισμό.

3β. Οι υπηρεσίες ATM/ANS που παρέχονται σε εναέριο χώρο όπου εφαρμόζεται η Συνθήκη, καθώς και σε άλλο εναέριο χώρο όπου εφαρμόζεται ο κανονισμός (EΚ) αριθ. 551/2004, πρέπει να είναι σύμφωνες προς τον παρόντα κανονισμό. Τα συστήματα, τα συστατικά στοιχεία τους και τα εξαρτήματά τους, το προσωπικό και οι φορείς που εμπλέκονται στην παροχή των ATM/ANS συμμορφώνονται προς τον παρόντα κανονισμό.’’

(4) Στο άρθρο 5 παράγραφος 2, τα στοιχεία β) και γ) αντικαθίσταται από τα εξής:

‘‘β) Στα μέτρα που αναφέρονται στην παράγραφο 5 είναι δυνατόν να προβλεφθεί απαίτηση πιστοποίησης για τα συστατικά στοιχεία και τα εξαρτήματα. Τα πιστοποιητικά για τα συστατικά στοιχεία και τα εξαρτήματα εκδίδονται, εφόσον ο αιτών αποδείξει ότι αυτά ανταποκρίνονται στις καθορισμένες λεπτομερείς προδιαγραφές αξιοπλοΐας προκειμένου να εξασφαλισθεί συμμόρφωση προς τις βασικές απαιτήσεις που αναφέρονται στην παράγραφο 1·

γ) Για κάθε αεροσκάφος απαιτείται χωριστό πιστοποιητικό αξιοπλοΐας. Το πιστοποιητικό εκδίδεται, εφόσον ο αιτών αποδείξει ότι το αεροσκάφος ανταποκρίνεται στον σχεδιασμό τύπου που έχει εγκριθεί στο πιστοποιητικό τύπου του και εφόσον, από τη σχετική τεκμηρίωση, τις επιθεωρήσεις και δοκιμές, αποδειχθεί ότι είναι σε κατάσταση ασφαλούς λειτουργίας. Το πιστοποιητικό αξιοπλοΐας παραμένει σε ισχύ εφόσον δεν έχει ανασταλεί, ανακληθεί ή λήξει και για όσο χρονικό διάστημα το αεροσκάφος συντηρείται σύμφωνα με τις βασικές απαιτήσεις συνεχούς αξιοπλοΐας που καθορίζονται στο σημείο 1.δ του παραρτήματος Ι και με τα μέτρα που αποφασίζονται βάσει της παραγράφου 5.’’

(5) Στο άρθρο 7, η παράγραφος 4 αντικαθίσταται από την εξής:

‘‘4. Απαιτείται πιστοποιητικό για κάθε προσομοιωτική συσκευή πτητικής εκπαίδευσης που χρησιμοποιείται στην εκπαίδευση χειριστών. Το πιστοποιητικό εκδίδεται, εφόσον ο αιτών αποδείξει ότι η συσκευή ανταποκρίνεται στους κανόνες που έχουν θεσπισθεί για να εξασφαλισθεί συμμόρφωση προς τις βασικές απαιτήσεις που καθορίζονται στο παράρτημα ΙΙΙ.’’

(6) Το άρθρο 8 τροποποιείται ως εξής:

α) Η παράγραφος 1 αντικαθίσταται από την ακόλουθη:

‘‘1. Η εκμετάλλευση αεροσκαφών που αναφέρονται στο άρθρο 4 παράγραφος 1 στοιχεία β) και γ) πρέπει να είναι σύμφωνη με τις βασικές απαιτήσεις που ορίζονται στα παραρτήματα IV και Vβ.’’

β) Η παράγραφος 5 τροποποιείται ως εξής:

(i) Το στοιχείο α) αντικαθίσταται από το εξής:

‘‘α) τις προϋποθέσεις για την εκμετάλλευση αεροσκάφους σύμφωνα με τις βασικές απαιτήσεις που ορίζονται στα παραρτήματα IV και Vβ·’’

(ii) Το στοιχείο ζ) αντικαθίσταται από το εξής:

‘‘ζ) τον τρόπο με τον οποίο οι δραστηριότητες αεροσκαφών που αναφέρονται στο παράρτημα ΙΙ στοιχείο α) σημείο (ii) και στοιχεία δ) και η), όταν αυτά χρησιμοποιούνται για εμπορικές αεροπορικές μεταφορές, πληρούν τις σχετικές βασικές απαιτήσεις των παραρτημάτων IV και Vβ.’’

γ) Στην παράγραφο 6 προστίθεται η ακόλουθη περίπτωση:

‘‘- λαμβάνουν υπόψη τις πτυχές ασφάλειας που αφορούν τις ATM/ANS.’’

(7) Παρεμβάλλονται τα ακόλουθα άρθρα 8α έως 8δ:

‘‘Άρθρο 8α Αεροδρόμια

1. Τα αεροδρόμια και ο εξοπλισμός τους, καθώς και οι δραστηριότητές τους, συμμορφώνονται στις βασικές απαιτήσεις του παραρτήματος Vα.

2. Η συμμόρφωση των αεροδρομίων, του εξοπλισμού τους και της εκμετάλλευσής τους προς τις βασικές απαιτήσεις αποδεικνύεται με βάση τα εξής:

α) Απαιτείται πιστοποιητικό για κάθε αεροδρόμιο. Το πιστοποιητικό και η πιστοποίηση των αλλαγών του πιστοποιητικού εκδίδονται εφόσον ο αιτών αποδείξει ότι το αεροδρόμιο είναι σύμφωνο προς τη βάση πιστοποίησης που καθορίζεται στο στοιχείο β), και ότι το αεροδρόμιο δεν έχει κανένα γνώρισμα ή χαρακτηριστικό που καθιστά επισφαλή τη λειτουργία του. Το πιστοποιητικό καλύπτει το αεροδρόμιο και τον εξοπλισμό του.

β) Η βάση πιστοποίησης συνίσταται στα εξής:

(i) τις ισχύουσες προδιαγραφές πιστοποίησης αεροδρομίων,

(ii) τις διατάξεις σύμφωνα με τις οποίες έγινε δεκτό ισοδύναμο επίπεδο ασφάλειας και

(iii) τις ειδικές και λεπτομερείς τεχνικές προδιαγραφές που είναι αναγκαίες, εφόσον τα χαρακτηριστικά σχεδιασμού ενός συγκεκριμένου αεροδρομίου ή η πείρα από την εκμετάλλευσή του καθιστούν κάποια από τις προδιαγραφές που αναφέρονται στο σημείο (i) ακατάλληλη ή ανάρμοστη για να εξασφαλισθεί συμμόρφωση προς τις βασικές απαιτήσεις του παραρτήματος Vα.

γ) Στα μέτρα που αναφέρονται στην παράγραφο 3 είναι δυνατόν να προβλεφθεί απαίτηση πιστοποίησης για τον εξοπλισμό αεροδρομίου. Το πιστοποιητικό για τον εξοπλισμό αεροδρομίου εκδίδεται όταν ο αιτών αποδείξει ότι ο εξοπλισμός αυτός ανταποκρίνεται στις καθορισμένες λεπτομερείς προδιαγραφές προκειμένου να εξασφαλισθεί συμμόρφωση προς τις βασικές απαιτήσεις που αναφέρονται στην παράγραφο 1.

δ) Οι φορείς που είναι υπεύθυνοι για τη συντήρηση των αεροδρομίων αποδεικνύουν την ικανότητα και τα μέσα εκτέλεσης των καθηκόντων τους που συνδέονται με τα προνόμιά τους. Οι εν λόγω ικανότητες και μέσα πρέπει να αναγνωρίζονται με την έκδοση πιστοποιητικού. Τα προνόμια που παρέχονται στον εγκεκριμένο φορέα και το πεδίο έγκρισης προσδιορίζονται στο πιστοποιητικό.

3. Tα μέτρα που προορίζονται για την τροποποίηση μη ουσιωδών στοιχείων των απαιτήσεων που αναφέρονται στο παρόν άρθρο, μέσω της συμπλήρωσής του, εγκρίνονται σύμφωνα με την κανονιστική διαδικασία με έλεγχο που αναφέρεται στο άρθρο 65 παράγραφος 4.

Στα μέτρα προσδιορίζονται ιδίως:

α) οι προϋποθέσεις για τη σύσταση και την κοινοποίηση στον αιτούντα της βάσης πιστοποίησης που ισχύει για ένα αεροδρόμιο·

β) οι προϋποθέσεις για τη σύσταση και την κοινοποίηση στον αιτούντα των λεπτομερών προδιαγραφών πιστοποίησης που ισχύει για τον εξοπλισμό ενός αεροδρομίου·

γ) οι προϋποθέσεις για την έκδοση, τη διατήρηση, την τροποποίηση, την αναστολή ή την ανάκληση πιστοποιητικών αεροδρομίου και πιστοποιητικών εξοπλισμού αεροδρομίου, καθώς και τους επιχειρησιακούς περιορισμούς που αφορούν τον συγκεκριμένο σχεδιασμό του αεροδρομίου·

δ) οι προϋποθέσεις για την εκμετάλλευση αεροδρομίου σύμφωνα με τις βασικές απαιτήσεις που ορίζονται στο παράρτημα Vα·

ε) οι προϋποθέσεις για την έκδοση, τη διατήρηση, την τροποποίηση, την αναστολή ή την ανάκληση του πιστοποιητικού που αναφέρεται στην παράγραφο 2 στοιχείο δ)·

στ) οι ευθύνες των κατόχων πιστοποιητικών·

ζ) οι προϋποθέσεις με βάση τις οποίες οι δραστηριότητες απαγορεύονται, περιορίζονται ή υπάγονται σε ορισμένους όρους για λόγους ασφαλείας·

η) τα μέτρα που πρέπει να λάβουν οι αρμόδιες αρχές για την προστασία των αεροδρομίων από δραστηριότητες ή εξελίξεις ικανές να προκαλέσουν ανεπίτρεπτο κίνδυνο στις πτητικές δραστηριότητες στον περιβάλλοντα χώρο τους.

4. Τα μέτρα που αναφέρονται στην παράγραφο 3:

α) ανταποκρίνονται στην εξέλιξη της τεχνολογίας και τις βέλτιστες πρακτικές στον τομέα των αεροδρομίων·

β) είναι ανάλογα του μεγέθους και της πολυπλοκότητας του αεροδρομίου και του τύπου των δραστηριοτήτων του·

γ) λαμβάνουν υπόψη τη διεθνή πείρα στην εκμετάλλευση αεροδρομίων, καθώς και την επιστημονική και τεχνική πρόοδο·

δ) επιτρέπουν την άμεση αντίδραση σε αποδεδειγμένα αίτια ατυχημάτων και σοβαρών συμβάντων.

Άρθρο 8β ATM/ANS

1. Η παροχή ATM/ANS πρέπει να είναι σύμφωνες με τις βασικές απαιτήσεις του παραρτήματος Vβ.

2. Οι πάροχοι ATM/ANS απαιτείται να είναι κάτοχοι πιστοποιητικού. Το πιστοποιητικό εκδίδεται εφόσον ο πάροχος αποδείξει ότι διαθέτει την ικανότητα και τα μέσα για την εκτέλεση των καθηκόντων που συνδέονται με τα προνόμιά του. Τα χορηγούμενα προνόμια και το πεδίο των παρεχόμενων υπηρεσιών προσδιορίζονται στο πιστοποιητικό.

3. Κατά παρέκκλιση από την παράγραφο 2, οι πάροχοι υπηρεσιών πληροφοριών πτήσης και υπηρεσιών διαχείρισης της πίστας ελιγμών δηλώνουν ότι διαθέτουν την ικανότητα και τα μέσα για την εκτέλεση των καθηκόντων που συνδέονται με τις παρεχόμενες υπηρεσίες.

4. Στα μέτρα που αναφέρονται στην παράγραφο 6 είναι δυνατόν να καθορισθεί απαίτηση πιστοποίησης για φορείς που εμπλέκονται στο σχεδιασμό, την κατασκευή και τη συντήρηση των συστημάτων ATM/ANS, των συστατικών στοιχείων τους και των εξαρτημάτων τους. Το πιστοποιητικό για τους φορείς αυτούς εκδίδεται εφόσον αποδείξουν ότι διαθέτουν την ικανότητα και τα μέσα για την εκτέλεση των καθηκόντων που συνδέονται με τα προνόμιά τους. Τα προνόμια που παρέχονται βάσει του πιστοποιητικού προσδιορίζονται στο εν λόγω έγγραφο.

5. Στα μέτρα που αναφέρονται στην παράγραφο 6 είναι δυνατόν να προβλεφθεί απαίτηση πιστοποίησης για τα συστήματα ATM/ANS, τα συστατικά στοιχεία τους και τα εξαρτήματά τους. Το πιστοποιητικό για τα εν λόγω συστήματα, συστατικά στοιχεία και εξαρτήματα εκδίδεται, εφόσον ο αιτών αποδείξει ότι αυτά ανταποκρίνονται στις καθορισμένες λεπτομερείς προδιαγραφές αξιοπλοΐας προκειμένου να εξασφαλισθεί συμμόρφωση προς τις βασικές απαιτήσεις που αναφέρονται στην παράγραφο 1. Το εν λόγω πιστοποιητικό επιτρέπεται να εκδίδεται από τους διαπιστευμένους φορείς που αναφέρονται στο άρθρο 8δ.

6. Tα μέτρα που προορίζονται για την τροποποίηση μη ουσιωδών στοιχείων των απαιτήσεων που αναφέρονται στο παρόν άρθρο, μέσω της συμπλήρωσής του, εγκρίνονται σύμφωνα με την κανονιστική διαδικασία με έλεγχο που αναφέρεται στο άρθρο 65 παράγραφος 4.

Στα μέτρα προσδιορίζονται ιδίως:

α) οι προϋποθέσεις για την παροχή ATM/ANS σύμφωνα με τις βασικές απαιτήσεις που ορίζονται στο παράρτημα Vβ·

β) οι προϋποθέσεις για τον καθορισμό και την κοινοποίηση στον αιτούντα των λεπτομερών προδιαγραφών που ισχύουν για τα συστήματα ATM/ANS, τα συστατικά στοιχεία και τα εξαρτήματά τους·

γ) οι προϋποθέσεις για την έκδοση, τη διατήρηση, την τροποποίηση, την αναστολή ή την ανάκληση των πιστοποιητικών που αναφέρονται στις παραγράφους 2 και 4 και στο άρθρο 8δ παράγραφος 2·

δ) οι προϋποθέσεις με βάση τις οποίες οι διαπιστευμένοι φορείς που αναφέρονται στο άρθρο 8δ επιτρέπεται να εκδίδουν τα πιστοποιητικά που αναφέρονται στην παράγραφο 5·

ε) οι ευθύνες των κατόχων πιστοποιητικών·

στ) οι προϋποθέσεις και οι διαδικασίες για τη δήλωση των παρόχων υπηρεσιών που αναφέρονται στην παράγραφο 3 και την επιτήρησή τους·

ζ) οι προϋποθέσεις με βάση τις οποίες οι δραστηριότητες απαγορεύονται, περιορίζονται ή υπάγονται σε ορισμένους όρους για λόγους ασφαλείας·

7. Τα μέτρα που αναφέρονται στην παράγραφο 6:

α) ανταποκρίνονται στην εξέλιξη της τεχνολογίας και στις βέλτιστες πρακτικές στον τομέα των ATM/ANS·

β) είναι ανάλογα του μεγέθους και της πολυπλοκότητας των παρεχόμενων υπηρεσιών·

γ) λαμβάνουν υπόψη τη διεθνή πείρα στην παροχή ATM/ANS, καθώς και την επιστημονική και τεχνική πρόοδο·

δ) μελετώνται με βάση τις διατάξεις του κανονισμού (EΚ) αριθ. 549/2004 και των κανονισμών (EΚ) αριθ. 550/2004**, (EΚ) αριθ. 551/2004*** και (EΚ) αριθ. 552/2004**** του Ευρωπαϊκού Κοινοβουλίου και του Συμβουλίου και περιέχουν μεταβατικούς μηχανισμούς για τις εγκρίσεις που έχουν ήδη χορηγηθεί με βάση τους κανονισμούς αυτούς·

ε) επιτρέπουν την άμεση αντίδραση σε αποδεδειγμένα αίτια ατυχημάτων και σοβαρών συμβάντων.

8. Κατά την εφαρμογή του κανονισμού (EΚ) αριθ. 549/2004, τα κράτη μέλη και η Επιτροπή λαμβάνουν υπόψη τα εξής:

α) Στη διαχείριση οποιουδήποτε συγκεκριμένου όγκου του εναερίου χώρου λαμβάνεται υπόψη η πολυπλοκότητα του εναερίου χώρου και τα αναμενόμενα χαρακτηριστικά της κυκλοφορίας, όπως η πυκνότητα και η φύση της, καθώς και κάθε άλλο σχετικό επιχειρησιακό θέμα. Πρέπει ειδικότερα:

(i) να προσδιορίζεται ο σχεδιασμός του εναερίου χώρου, καθώς και η βασική λειτουργική αρχιτεκτονική και οι σχετικές διεργασίες·

(ii) να προσδιορίζονται οι υπηρεσίες ATM/ANS που θα παρέχονται και θα χρησιμοποιούνται, καθώς και η διαθεσιμότητά τους·

(iii) να ελαχιστοποιείται ο κίνδυνος ανεπαρκούς απόστασης διαχωρισμού μεταξύ αεροσκαφών και μεταξύ αυτών και οποιουδήποτε εμποδίου στο έδαφος·

(iv) να μετριάζονται οι κίνδυνοι πλήρους ή μερικής απώλειας υπηρεσιών, βασικών για την ασφαλή λειτουργία των ATM/ANS·

(v) να προσδιορίζεται η μέγιστη ικανότητα του εναερίου χώρου και ο τύπος των επιτρεπόμενων πτητικών δραστηριοτήτων με βάση τα ανωτέρω κριτήρια και να αντιμετωπίζονται όλες οι αναγκαίες συνιστώσες για την ασφαλή διαχείριση της εναέριας κυκλοφορίας·

(vi) να καθιερώνονται μηχανισμοί για την αποφυγή όγκων εναέριας κυκλοφορίας που υπερβαίνουν τη μέγιστη μεταφορική ικανότητα του εναερίου χώρου·

(vii) να διευκρινίζονται οι ρόλοι και οι αρμοδιότητες των διαφόρων μερών· και

(viii) να επιλύονται οι αλληλεπιδράσεις με τον γειτονικό εναέριο χώρο, ο οποίος διέπεται από διαφορετικές επιχειρησιακές αντιλήψεις, καθώς και με τα αεροδρόμια.

β) Εξασφαλίζεται επαρκές και κατάλληλα προστατευμένο ηλεκτρομαγνητικό φάσμα για αεροναυτικές επικοινωνίες, πλοήγηση και εποπτεία, ως βάση της εφαρμοζόμενης επιχειρησιακής αντίληψης.

γ) Στην επιχειρησιακή διαχείριση των ροών εναέριας κυκλοφορίας, σε κοινοτικό ή εθνικό επίπεδο, γίνεται χρήση και παροχή επαρκώς ακριβών και επικαιροποιημένων πληροφοριών για τον όγκο και τη φύση της προγραμματισμένης εναέριας κυκλοφορίας που επηρεάζει την παροχή υπηρεσιών, όπως επίσης συντονισμός και διαπραγμάτευση για την αλλαγή διαδρομής ή την καθυστέρηση των ροών κυκλοφορίας, ώστε να αποφεύγεται η συμφόρηση στον αέρα ή στα αεροδρόμια.

δ) Ο προσδιορισμός συγκεκριμένων όγκων του εναερίου χώρου για ορισμένη χρήση, όταν αυτός προβλέπεται σε εθνικό επίπεδο, παρακολουθείται, συντονίζεται και κοινοποιείται έγκαιρα ώστε σε κάθε περίπτωση να αποφεύγεται κάθε απώλεια απόστασης διαχωρισμού μεταξύ αεροσκαφών.

ε) Αποκαθίσταται κατάλληλος συντονισμός με τον Οργανισμό ώστε να εξασφαλισθεί ότι αντιμετωπίζονται ορθά και επικυρώνονται πριν την εφαρμογή τους όλες οι πτυχές ασφάλειας των σημείων α) έως δ).

Άρθρο 8γ Ελεγκτές εναέριας κυκλοφορίας

1. Οι ελεγκτές εναέριας κυκλοφορίας, καθώς και όλα τα πρόσωπα και οι φορείς που εμπλέκονται στην εκπαίδευση, τη δοκιμή, τον έλεγχο ή την ιατρική εξέταση ελεγκτών εναέριας κυκλοφορίας, συμμορφώνονται προς τις σχετικές βασικές απαιτήσεις που ορίζονται στο παράρτημα Vβ.

2. Οι ελεγκτές εναέριας κυκλοφορίας απαιτείται να είναι κάτοχοι αδείας και ιατρικού πιστοποιητικού ενδεδειγμένου για την υπηρεσία που παρέχουν.

3. Η άδεια που αναφέρεται στην παράγραφο 2 εκδίδεται εφόσον ο υποψήφιος αποδείξει ότι συμμορφώνεται προς τους κανόνες που έχουν θεσπισθεί για να εξασφαλισθεί συμμόρφωση προς τις βασικές απαιτήσεις σε ό,τι αφορά τις απαιτήσεις θεωρητικών γνώσεων, πρακτικών ικανοτήτων, γλωσσομάθειας και πείρας που καθορίζονται στο παράρτημα Vβ.

4. Το ιατρικό πιστοποιητικό που αναφέρεται στην παράγραφο 2 εκδίδεται εφόσον ο ελεγκτής εναέριας κυκλοφορίας συμμορφώνεται προς τους κανόνες που έχουν θεσπισθεί για να εξασφαλισθεί συμμόρφωση προς τις βασικές απαιτήσεις σε ό,τι αφορά την καλή κατάσταση υγείας που καθορίζονται στο παράρτημα Vβ. Το ιατρικό πιστοποιητικό επιτρέπεται να εκδίδεται από αεροϊατρικούς εξεταστές ή από κέντρα αεροπορικής ιατρικής.

5. Τα προνόμια που παρέχονται στον ελεγκτή εναέριας κυκλοφορίας και το πεδίο εφαρμογής της άδειας και του ιατρικού πιστοποιητικού προσδιορίζονται στα εν λόγω έγγραφα.

6. Η ικανότητα των φορέων εκπαίδευσης ελεγκτών εναέριας κυκλοφορίας να εκτελούν τα καθήκοντα που απορρέουν από τα προνόμιά τους, ως προς την έκδοση αδειών και ιατρικών πιστοποιητικών, αναγνωρίζεται με την έκδοση σχετικής έγκρισης.

7. Έγκριση εκδίδεται για φορείς εκπαίδευσης ελεγκτών εναέριας κυκλοφορίας που έχουν αποδείξει ότι συμμορφώνονται προς τους κανόνες που έχουν θεσπισθεί για να εξασφαλισθεί συμμόρφωση προς τις βασικές απαιτήσεις που καθορίζονται στο παράρτημα Vβ. Tα χορηγούμενα προνόμια προσδιορίζονται στην έγκριση.

8. Τα πρόσωπα που είναι υπεύθυνα για την πρακτική εξάσκηση ή την αξιολόγηση των προσόντων των ελεγκτών εναέριας κυκλοφορίας πρέπει να είναι κάτοχοι πιστοποιητικού. Το πιστοποιητικό εκδίδεται εφόσον το ενδιαφερόμενο πρόσωπο αποδείξει ότι συμμορφώνεται προς τους κανόνες που έχουν θεσπισθεί για να εξασφαλισθεί συμμόρφωση προς τις βασικές απαιτήσεις που καθορίζονται στο παράρτημα Vβ. Tα χορηγούμενα προνόμια προσδιορίζονται στο πιστοποιητικό.

9. Τα εικονικά μέσα πτητικής εκπαίδευσης είναι σύμφωνα προς τις βασικές απαιτήσεις που καθορίζονται στο παράρτημα Vβ. Στα μέτρα που αναφέρονται στην παράγραφο 10 είναι δυνατόν να προβλέπεται απαίτηση πιστοποίησης για τα εικονικά μέσα πτητικής εκπαίδευσης που χρησιμοποιούνται στην εκπαίδευση ελεγκτών εναέριας κυκλοφορίας. Το πιστοποιητικό εκδίδεται, εφόσον ο αιτών αποδείξει ότι η συσκευή ανταποκρίνεται στους κανόνες που έχουν θεσπισθεί για να εξασφαλισθεί συμμόρφωση προς τις βασικές απαιτήσεις που καθορίζονται στο παράρτημα Vβ.

10. Τα μέτρα που αποσκοπούν σε τροποποίηση μη ουσιωδών στοιχείων του παρόντος άρθρου, με συμπλήρωσή τους, θεσπίζονται σύμφωνα με την κανονιστική διαδικασία με έλεγχο που αναφέρεται στο άρθρο 65 παράγραφος 4.

Στα μέτρα προσδιορίζονται ιδίως:

α) οι διάφορες ειδικότητες και καταχωρίσεις των αδειών ελεγκτών εναέριας κυκλοφορίας·

β) οι προϋποθέσεις για την έκδοση, τη διατήρηση, την τροποποίηση, τον περιορισμό, την αναστολή ή την ανάκληση αδειών, τις ειδικότητες και τις καταχωρίσεις των αδειών, ιατρικών πιστοποιητικών, εγκρίσεων και πιστοποιητικών, καθώς και οι προϋποθέσεις υπό τις οποίες δεν είναι απαραίτητο να ζητούνται τα εν λόγω πιστοποιητικά και εγκρίσεις·

γ) τα προνόμια και οι ευθύνες των κατόχων αδειών, οι ειδικότητες και οι καταχωρίσεις αδειών, τα ιατρικά πιστοποιητικά, οι εγκρίσεις και τα πιστοποιητικά.

11. Tα μέτρα που αναφέρονται στην παράγραφο 10 ανταποκρίνονται στην τεχνογνωσία, καθώς και στις βέλτιστες πρακτικές και στην επιστημονική και τεχνολογική πρόοδο, στο πεδίο της εκπαίδευσης ελεγκτών εναέριας κυκλοφορίας.

Άρθρο 8δ Διαπιστευμένοι φορείς

1. Φορείς που προσφέρουν υπηρεσίες, οι οποίες συνίστανται στην αξιολόγηση της συμμόρφωσης των συστημάτων ATM/ANS, των συστατικών στοιχείων τους και των εξαρτημάτων τους προς τις ισχύουσες απαιτήσεις, και στην έκδοση των σχετικών πιστοποιητικών (στο εξής «διαπιστευμένοι φορείς»), συμμορφώνονται προς τις βασικές απαιτήσεις που ορίζονται στο παράρτημα V.

2. Οι διαπιστευμένοι φορείς απαιτείται να είναι κάτοχοι πιστοποιητικού διαπίστευσης. Το πιστοποιητικό εκδίδεται εφόσον ο φορέας αποδείξει ότι διαθέτει την ικανότητα και τα μέσα για την εκτέλεση των καθηκόντων που συνδέονται με τα προνόμιά του. Τα προνόμια που παρέχονται σε διαπιστευμένο φορέα προσδιορίζονται στο πιστοποιητικό.

__________________

** ΕΕ L 96 της 31.3.2004, σ. 10.

*** ΕΕ L 96 της 31.3.2004, σ. 20.

**** ΕΕ L 96 της 31.3.2004, σ. 26.»

(8) Το άρθρο 9 τροποποιείται ως εξής:

α) Στην παράγραφο 1, η φράση «των παραρτημάτων I, III και IV" αντικαθίσταται από τη φράση «των παραρτημάτων I, III, IV και Vβ».

β) Στην παράγραφο 5 προστίθεται το ακόλουθο στοιχείο ε):

‘‘ε) να λαμβάνονται υπόψη οι πτυχές ασφαλείας στην εφαρμοζόμενη επιχειρησιακή αντίληψη των ATM/ANS·’’

(9) Στο άρθρο 10, η παράγραφος 1 αντικαθίσταται από την εξής:

‘‘1. Τα κράτη μέλη, η Επιτροπή και ο Οργανισμός συνεργάζονται για να εξασφαλίζουν τη συμμόρφωση προς τον παρόντα κανονισμό και τους κανόνες εφαρμογής του.’’

(10) Το άρθρο 11 τροποποιείται ως εξής:

α) Οι παράγραφοι 4 και 5 αντικαθίστανται από τις εξής:

‘‘4. Με την επιφύλαξη του άρθρου 69 παράγραφος 4, τα πιστοποιητικά επιτρέπεται να εκδίδονται με βάση τους ισχύοντες εθνικούς κανονισμούς έως την ημερομηνία εφαρμογής των μέτρων που αναφέρονται στο άρθρο 5 παράγραφος 5, στο άρθρο 7 παράγραφος 6 και στο άρθρο 9 παράγραφος 4, το αργότερο όμως έως την 8η Απριλίου 2012.

5. Με την επιφύλαξη του άρθρου 69 παράγραφος 4, τα πιστοποιητικά επιτρέπεται να εκδίδονται με βάση τους ισχύοντες εθνικούς κανονισμούς ή, αναλόγως, με βάση τις σχετικές απαιτήσεις του κανονισμού (ΕΟΚ) αριθ. 3922/91 έως την ημερομηνία εφαρμογής των μέτρων που αναφέρονται στο άρθρο 8 παράγραφος 5, το αργότερο όμως έως τις 8 Απριλίου 2012.’’

β) Προστίθενται οι ακόλουθες παράγραφοι 5α και 5β:

‘‘5α. Με την επιφύλαξη του άρθρου 69 παράγραφος 4, τα πιστοποιητικά επιτρέπεται να εκδίδονται με βάση τους ισχύοντες εθνικούς κανονισμούς έως την ημερομηνία εφαρμογής των μέτρων που αναφέρονται στο άρθρο 8α παράγραφος 3 και στο άρθρο 8γ παράγραφος 10, το αργότερο όμως έως τις 31 Δεκεμβρίου 2012.

5β. Με την επιφύλαξη του άρθρου 69 παράγραφος 4, τα πιστοποιητικά επιτρέπεται να εκδίδονται με βάση τους ισχύοντες εθνικούς κανονισμούς ή, αναλόγως, με βάση τις σχετικές απαιτήσεις του κανονισμού (ΕΟΚ) αριθ. 2096/2005***** έως την ημερομηνία εφαρμογής των μέτρων που αναφέρονται στο άρθρο 8β παράγραφος 6, το αργότερο όμως έως τις 31 Δεκεμβρίου 2012.’’

_____________

***** ΕΕ L 335 της 21.12.2005, σ. 13.»

(11) Στο άρθρο 18, τα στοιχεία γ) και δ) αντικαθίσταται από τα εξής:

‘‘γ) εκδίδει προδιαγραφές πιστοποίησης και αποδεκτά μέσα συμμόρφωσης, καθώς και τυχόν υλικό καθοδήγησης για την εφαρμογή του παρόντος κανονισμού και των κανόνων εφαρμογής του·

δ) λαμβάνει τις κατάλληλες αποφάσεις για την εφαρμογή των άρθρων 20 έως 23, 54 και 55·’’

(12) Στο άρθρο 19 παράγραφος 2, το στοιχείο α) αντικαθίσταται από το ακόλουθο:

‘‘α) προδιαγραφές πιστοποίησης και αποδεκτά μέσα συμμόρφωσης· και’’

(13) Προστίθενται τα ακόλουθα άρθρα 22α έως 22δ:

‘‘Άρθρο 22α Πιστοποίηση φορέα εκμετάλλευσης αεροδρομίου

Όσον αφορά τους φορείς εκμετάλλευσης αεροδρομίου που αναφέρονται στο άρθρο 4 παράγραφος 3 στοιχείο β), ο Οργανισμός:

α) διενεργεί, ο ίδιος ή μέσω των εθνικών αεροπορικών αρχών ή ειδικευμένων φορέων, επιθεωρήσεις και ελέγχους των φορέων που πιστοποιεί·

β) εκδίδει και ανανεώνει πιστοποιητικά φορέων, οι οποίοι είναι εγκατεστημένοι σε έδαφος έξω από εκείνο που διέπεται από τις διατάξεις της Συνθήκης και είναι αρμόδιοι για τη λειτουργία αεροδρομίου στο έδαφος που διέπεται από τις διατάξεις της Συνθήκης·

γ) τροποποιεί, αναστέλλει ή ανακαλεί το σχετικό πιστοποιητικό του φορέα, εφόσον δεν πληρούνται πλέον οι προϋποθέσεις βάσει των οποίων εκδόθηκε ή εφόσον ο κάτοχος του πιστοποιητικού δεν εκπληρώνει τις υποχρεώσεις που επιβάλλουν ο παρών κανονισμός ή οι κανόνες εφαρμογής του.

Άρθρο 22β ATM/ANS

Όσον αφορά τη διαχείριση της εναέριας κυκλοφορίας και τις υπηρεσίες αεροναυτιλίας, ο Οργανισμός:

α) διενεργεί, ο ίδιος ή μέσω των εθνικών αεροπορικών αρχών ή ειδικευμένων φορέων, επιθεωρήσεις και ελέγχους των φορέων που πιστοποιεί·

β) εκδίδει και ανανεώνει πιστοποιητικά φορέων που παρέχουν υπηρεσίες ATM/ANS σε περισσότερα από τρία κράτη μέλη·

γ) τροποποιεί, αναστέλλει ή ανακαλεί το σχετικό πιστοποιητικό του φορέα, εφόσον δεν πληρούνται πλέον οι προϋποθέσεις βάσει των οποίων εκδόθηκε ή εφόσον ο κάτοχος του πιστοποιητικού δεν εκπληρώνει τις υποχρεώσεις που επιβάλλουν ο παρών κανονισμός ή οι κανόνες εφαρμογής του.

Άρθρο 22γ Πιστοποίηση ελεγκτών εναέριας κυκλοφορίας

1. Όσον αφορά το προσωπικό και τους φορείς που αναφέρονται στο άρθρο 8γ παράγραφος 1, ο Οργανισμός:

α) διενεργεί, ο ίδιος ή μέσω των εθνικών αεροπορικών αρχών ή ειδικευμένων φορέων, έρευνες και ελέγχους των φορέων που πιστοποιεί και, ενδεχομένως, του προσωπικού τους·

β) εκδίδει και ανανεώνει τα πιστοποιητικά των φορέων εκπαίδευσης ελεγκτών εναέριας κυκλοφορίας που είναι εγκατεστημένοι εκτός της επικράτειας των κρατών μελών και, ενδεχομένως, του προσωπικού τους·

γ) τροποποιεί, αναστέλλει ή ανακαλεί το σχετικό πιστοποιητικό, εφόσον δεν πληρούνται πλέον οι προϋποθέσεις με βάση τις οποίες το εξέδωσε ή εφόσον το νομικό ή φυσικό πρόσωπο που είναι κάτοχος του πιστοποιητικού δεν εκπληρώνει τις υποχρεώσεις που επιβάλλουν ο παρών κανονισμός ή οι κανόνες εφαρμογής του.

2. Όσον αφορά τα εικονικά μέσα πτητικής εκπαίδευσης που αναφέρονται στο άρθρο 8γ παράγραφος 1, ο Οργανισμός:

α) διενεργεί, ο ίδιος ή μέσω των εθνικών αεροπορικών αρχών ή ειδικευμένων φορέων, τεχνικές επιθεωρήσεις των συσκευών που πιστοποιεί·

β) εκδίδει και ανανεώνει τα πιστοποιητικά εικονικών μέσων πτητικής εκπαίδευσης:

(i) που χρησιμοποιούνται από εκπαιδευτικούς φορείς πιστοποιημένους από τον Οργανισμό·

(ii) που είναι εγκατεστημένα εντός της επικράτειας των κρατών μελών, κατόπιν αιτήματος του ενδιαφερόμενου κράτους μέλους·

(iii) που είναι εγκατεστημένα εκτός της επικράτειας των κρατών μελών·

γ) τροποποιεί, αναστέλλει ή ανακαλεί το σχετικό πιστοποιητικό, εφόσον δεν πληρούνται πλέον οι προϋποθέσεις με βάση τις οποίες εκδόθηκε ή εφόσον το νομικό ή φυσικό πρόσωπο που είναι κάτοχος του πιστοποιητικού δεν εκπληρώνει τις υποχρεώσεις που επιβάλλουν ο παρών κανονισμός ή οι κανόνες εφαρμογής του·

Άρθρο 22δ Διαπιστευμένοι φορείς

Όσον αφορά τους διαπιστευμένους φορείς, ο Οργανισμός:

α) διενεργεί, ο ίδιος ή μέσω των εθνικών αεροπορικών αρχών ή ειδικευμένων φορέων, επιθεωρήσεις και ελέγχους των φορέων που πιστοποιεί·

β) εκδίδει και ανανεώνει πιστοποιητικά των διαπιστευμένων φορέων·

γ) τροποποιεί, αναστέλλει ή ανακαλεί το σχετικό πιστοποιητικό του φορέα, εφόσον δεν πληρούνται πλέον οι προϋποθέσεις με βάση τις οποίες εκδόθηκε ή εφόσον ο κάτοχος του πιστοποιητικού δεν εκπληρώνει τις υποχρεώσεις που επιβάλλουν ο παρών κανονισμός ή οι κανόνες εφαρμογής του·’’

(14) Στο άρθρο 33 παράγραφος 2 στοιχείο γ), η ημερομηνία «30 Σεπτεμβρίου» αντικαθίσταται από την ημερομηνία «30 Νοεμβρίου».

(15) Στο άρθρο 44, η παράγραφος 1 αντικαθίσταται από την εξής:

‘‘1. Επιτρέπεται η προσφυγή κατά αποφάσεων του Οργανισμού, οι οποίες λαμβάνονται σύμφωνα με τα άρθρα 20 έως 23, 55 ή 64.’’

(16) Στο άρθρο 50, η παράγραφος 2 αντικαθίσταται από την εξής:

‘‘2. Η άσκηση προσφυγής ενώπιον του Δικαστηρίου των Ευρωπαϊκών Κοινοτήτων για την ακύρωση αποφάσεων του Οργανισμού, οι οποίες λαμβάνονται σύμφωνα με τα άρθρα 20 έως 23, 55 ή 64, επιτρέπεται μόνον αφού εξαντληθούν όλες οι διαδικασίες ένστασης εντός του Οργανισμού.’’

(17) Το άρθρο 52 τροποποιείται ως εξής:

α) Στην παράγραφο 1 το πρώτο εδάφιο αντικαθίσταται από το ακόλουθο:

‘‘1. Το συντομότερο δυνατόν μετά την έναρξη ισχύος του παρόντος κανονισμού, το διοικητικό συμβούλιο καθορίζει διαφανείς διαδικασίες για την έκδοση γνωμών, προδιαγραφών πιστοποίησης, αποδεκτών μέσων συμμόρφωσης και υλικού καθοδήγησης, σύμφωνα με το άρθρο 18 στοιχεία α) και γ).’’

β) Η παράγραφος 2 αντικαθίσταται από την εξής:

‘‘2. Όταν ο Οργανισμός εκδίδει, σύμφωνα με το άρθρο 19, γνώμες, προδιαγραφές πιστοποίησης, αποδεκτά μέσα συμμόρφωσης και υλικό καθοδήγησης προς εφαρμογή από τα κράτη μέλη, θεσπίζει διαδικασία διαβούλευσης με τα κράτη μέλη. Προς το σκοπό αυτόν, μπορεί να συγκροτήσει ομάδα εργασίας στην οποία κάθε κράτος μέλος έχει δικαίωμα να ορίζει έναν εμπειρογνώμονα.»

(18) Στο άρθρο 55 παράγραφος 1, η πρώτη φράση αντικαθίσταται από την εξής:

‘‘Ο Οργανισμός μπορεί να διενεργεί ο ίδιος ή να αναθέτει στις εθνικές αεροπορικές αρχές ή σε ειδικευμένους φορείς να διενεργούν όλες τις απαραίτητες έρευνες σε επιχειρήσεις κατ’ εφαρμογή των άρθρων 7, 20 έως 23 και 24 παράγραφος 2.’’

(19) Προστίθεται το ακόλουθο άρθρο 65α:

‘‘Άρθρο 65α Τροποποιήσεις

Η Επιτροπή τροποποιεί τον κανονισμό (ΕΚ) αριθ. 549/2004, τον κανονισμό (ΕΚ) αριθ. 550/2004, τον κανονισμό (ΕΚ) αριθ. 551/2004 και τον κανονισμό (ΕΚ) αριθ. 552/2004, ώστε να ληφθούν υπόψη οι απαιτήσεις του παρόντος κανονισμού και τα μέτρα που ορίζονται στο άρθρο 8β παράγραφος 6. Τα μέτρα που προορίζονται για την τροποποίηση μη ουσιωδών στοιχείων του εν λόγω κανονισμού αποφασίζονται σύμφωνα με την κανονιστική διαδικασία με έλεγχο που αναφέρεται στο άρθρο 65 παράγραφος 4.’’

(20) Ο τίτλος του παραρτήματος V αντικαθίσταται από τον εξής:

‘‘Κριτήρια για τους ειδικευμένους φορείς και τους διαπιστευμένους φορείςπου αναφέρονται στα άρθρα 8δ και 13 (στο εξής «ειδικευμένος φορέας» ή «φορέας»)’’

(21) Προστίθενται τα παραρτήματα Vα και Vβ, όπως προβλέπεται στο παράρτημα του παρόντος κανονισμού.

Άρθρο 2

Η οδηγία 2006/23/EΚ καταργείται από την ημερομηνία εφαρμογής των μέτρων που αναφέρονται στο άρθρο 8γ παράγραφος 10 του κανονισμού (EΚ) αριθ. 216/2008, όπως τροποποιείται από τον παρόντα κανονισμό.

Άρθρο 3

Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης .

Τα άρθρα 8α, 8β και 8γ του κανονισμού (EΚ) αριθ. 216/2008, όπως τροποποιείται από τον παρόντα κανονισμό, εφαρμόζονται από την ημερομηνία έναρξης εφαρμογής των αντίστοιχων συμπληρωματικών μέτρων και το αργότερο από την 1η Ιανουαρίου 2013.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, […]

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος

[…] […]

ΠΑΡΑΡΤΗΜΑ

«ΠΑΡΑΡΤΗΜΑ Vα

Βασικές απαιτήσεις για αεροδρόμια

A – Φυσικά χαρακτηριστικά, υποδομή και εξοπλισμός

Περιοχή κινήσεων αεροσκαφών

α) Τα αεροδρόμια πρέπει να έχουν καθορισμένη περιοχή για την προσγείωση και την απογείωση αεροσκαφών.

(i) Η περιοχή προσγείωσης και απογείωσης πρέπει να είναι διαστάσεων κατάλληλων για τα αεροσκάφη που θα την χρησιμοποιούν.

(ii) Η περιοχή προσγείωσης και απογείωσης, αναλόγως, πρέπει να έχει φέρουσα ικανότητα επαρκή για να αντέχει επαναλαμβανόμενες κινήσεις των αεροσκαφών για τα οποία προορίζεται. Οι περιοχές που δεν προορίζονται για επαναλαμβανόμενες κινήσεις πρέπει να μπορούν να αντέχουν μόνον το βάρος των αεροσκαφών.

(iii) Στην κατασκευή της περιοχής προσγείωσης και απογείωσης πρέπει, αναλόγως, να περιλαμβάνονται αποστραγγιστικά έργα ώστε τα λιμνάζοντα ύδατα να μην αποτελούν ανεπίτρεπτο κίνδυνο στις κινήσεις των αεροσκαφών.

(iv) Η κλίση και οι διακυμάνσεις της κλίσης της περιοχής προσγείωσης και απογείωσης δεν πρέπει να δημιουργούν ανεπίτρεπτο κίνδυνο στις κινήσεις των αεροσκαφών.

(v) Τα χαρακτηριστικά της επιφανείας της πρέπει να αρμόζουν στη χρήση από τα αεροσκάφη για τα οποία προορίζεται.

(vi) Η περιοχή προσγείωσης και απογείωσης δεν πρέπει να έχει αντικείμενα, τα οποία μπορούν να δημιουργήσουν ανεπίτρεπτο κίνδυνο στις κινήσεις των αεροσκαφών.

β) Όταν υπάρχουν πολλές περιοχές προσγείωσης και απογείωσης, πρέπει να είναι διατεταγμένες έτσι ώστε να μην δημιουργούν ανεπίτρεπτο κίνδυνο στις κινήσεις των αεροσκαφών.

γ) Η περιοχή προσγείωσης και απογείωσης πρέπει να περιβάλλεται από καθορισμένες περιοχές. Οι περιοχές αυτές προορίζονται για την προστασία των αεροσκαφών που πετούν επάνω από αυτές κατά τη διάρκεια των κινήσεων απογείωσης και προσγείωσης ή για τον μετριασμό των συνεπειών απροσδόκητης βραχείας απογείωσης, πλευρικής εκτροπής ή υπέρβασης του τέρματος του διαδρόμου.

(i) Οι περιοχές αυτές πρέπει να έχουν διαστάσεις κατάλληλες για τις κινήσεις αεροσκαφών που προαναφέρθηκαν.

(ii) Η κλίση και οι διακυμάνσεις της κλίσης των περιοχών αυτών δεν πρέπει να δημιουργούν ανεπίτρεπτο κίνδυνο στις κινήσεις των αεροσκαφών.

(iii) Οι περιοχές αυτές δεν πρέπει να έχουν αντικείμενα, τα οποία μπορούν να δημιουργήσουν ανεπίτρεπτο κίνδυνο στις κινήσεις των αεροσκαφών. Η τοποθέτηση εύθραυστου εξοπλισμού στις περιοχές δεν αποκλείεται, εφόσον αυτό απαιτείται για την υποβοήθηση των κινήσεων αεροσκαφών.

(iv) Κάθε τέτοια περιοχή πρέπει να έχει φέρουσα ικανότητα ικανή για το σκοπό της.

δ) Αυτές οι περιοχές του αεροδρομίου, με τον αντίστοιχο άμεσο περιβάλλοντα χώρο τους, οι οποίες προορίζονται για την τροχοδρόμηση ή τη στάθμευση αεροσκαφών, πρέπει να σχεδιάζονται έτσι ώστε να επιτρέπουν ασφαλείς κινήσεις των αεροσκαφών που πρόκειται να χρησιμοποιήσουν τη συγκεκριμένη εγκατάσταση υπό όλες τις προβλεπόμενες συνθήκες.

(i) Οι περιοχές αυτές πρέπει να έχουν φέρουσα ικανότητα ικανή για να αντέχουν επαναλαμβανόμενες κινήσεις των αεροσκαφών για τα οποία προορίζονται, εξαιρουμένων μόνον των περιοχών ευκαιριακής χρήσης, οι οποίες χρειάζεται απλώς να είναι ικανές να αντέχουν το βάρος των αεροσκαφών.

(ii) Στην κατασκευή των περιοχών αυτών πρέπει να περιλαμβάνονται αποστραγγιστικά έργα ώστε τα λιμνάζοντα ύδατα να μην αποτελούν ανεπίτρεπτο κίνδυνο στις κινήσεις των αεροσκαφών.

(iii) Η κλίση και οι διακυμάνσεις της κλίσης των περιοχών αυτών δεν πρέπει να δημιουργούν ανεπίτρεπτο κίνδυνο στις κινήσεις των αεροσκαφών.

(iv) Τα χαρακτηριστικά της επιφανείας τους πρέπει να αρμόζουν στη χρήση από τα αεροσκάφη για τα οποία προορίζονται.

(v) Οι περιοχές αυτές δεν πρέπει να έχουν αντικείμενα, τα οποία μπορούν να δημιουργήσουν ανεπίτρεπτο κίνδυνο στα αεροσκάφη. Αυτό δεν αποκλείει τον εξοπλισμό στάθμευσης που απαιτείται για τις περιοχές αυτές σε ειδικά καθορισμένες θέσεις ή ζώνες.

ε) Άλλες υποδομές που προορίζονται για χρήση από αεροσκάφη πρέπει να σχεδιάζονται έτσι ώστε οι υποδομές να μην δημιουργούν ανεπίτρεπτο κίνδυνο στα αεροσκάφη που τις χρησιμοποιούν.

στ) Οι κατασκευές, τα κτίρια, ο εξοπλισμός ή οι χώροι αποθήκευσης πρέπει να χωροθετούνται και να σχεδιάζονται έτσι ώστε οι υποδομές να μην δημιουργούν ανεπίτρεπτο κίνδυνο στις κινήσεις των αεροσκαφών.

ζ) Προβλέπονται κατάλληλα μέσα ώστε να αποτρέπεται στην περιοχή κινήσεων η είσοδος μη εξουσιοδοτημένων ατόμων, μη εξουσιοδοτημένων οχημάτων ή ζώων αρκετά μεγάλων, ικανών να δημιουργήσουν ανεπίτρεπτο κίνδυνο στις κινήσεις των αεροσκαφών, εκτός εάν ο κίνδυνος αυτός είναι δυνατόν να μετριασθεί με άλλα μέσα που προσφέρουν ισοδύναμο επίπεδο ασφάλειας.

Αποφυγή εμποδίων

α) Για να προστατεύεται η προσέγγιση προσγείωσης αεροσκάφους σε ένα αεροδρόμιο, ή για την αναχώρησή του από αεροδρόμιο, πρέπει να είναι καθορισμένες οι διαδρομές ή οι περιοχές άφιξης και αναχώρησης. Οι εν λόγω διαδρομές ή περιοχές παρέχουν στα αεροσκάφη το απαιτούμενο ύψος για την αποφυγή εμποδίων που βρίσκονται στον περιβάλλοντα χώρο του αεροδρομίου.

β) Το ύψος αποφυγής εμποδίων είναι κατάλληλο για την φάση της πτήσης και τον τύπο των διεξαγόμενων κινήσεων αεροσκαφών. Λαμβάνεται επίσης υπόψη ο εξοπλισμός που χρησιμοποιείται για τον καθορισμό της θέσης του αεροσκάφους.

Οπτικά και μη οπτικά βοηθήματα και εξοπλισμός αεροδρομίων

α) Τα βοηθήματα πρέπει επί τούτου να είναι αναγνωρίσιμα και να παρέχουν σαφείς πληροφορίες στους χρήστες υπό όλες τις προβλεπόμενες επιχειρησιακές συνθήκες.

β) Ο εξοπλισμός αεροδρομίων πρέπει να λειτουργεί όπως έχει προβλεφθεί υπό όλες τις προβλεπόμενες επιχειρησιακές συνθήκες, χωρίς να χρειάζεται εξαιρετική επιδεξιότητα ή δύναμη. Υπό επιχειρησιακές συνθήκες ή σε περίπτωση αστοχίας, ο εξοπλισμός αεροδρομίων δεν πρέπει να προκαλεί ανεπίτρεπτο κίνδυνο στην ασφάλεια της αεροπορίας.

γ) Τα βοηθήματα και το σύστημα τροφοδοσίας τους με ηλεκτρική ενέργεια πρέπει να είναι σχεδιασμένα έτσι ώστε οι βλάβες τους να μην οδηγούν σε ακατάλληλες, παραπλανητικές ή ανεπαρκείς πληροφορίες προς τους χρήστες ή στη διακοπή βασικής υπηρεσίας.

δ) Προβλέπονται κατάλληλα μέσα προστασίας τους ώστε να αποφεύγεται η ζημία ή η διαταραχή των βοηθημάτων αυτών.

ε) Πηγές ακτινοβολίας ή κινούμενα ή σταθερά αντικείμενα δεν πρέπει να παρεμβάλλονται στις επιδόσεις των συστημάτων αεροναυτιλιακών επικοινωνιών, πλοήγησης και επιτήρησης, ούτε να τις επηρεάζουν αρνητικά.

στ) Παρέχονται στο αρμόδιο προσωπικό πληροφορίες για τη λειτουργία και τη χρήση του εξοπλισμού του αεροδρομίου, καθώς και σαφείς ενδείξεις για τις συνθήκες που μπορούν να δημιουργήσουν ανεπίτρεπτο κίνδυνο στην ασφάλεια της αεροπορίας.

Δεδομένα αεροδρομίου

α) Καθορίζονται και τηρούνται επικαιροποιημένα τα δεδομένα που αφορούν το αεροδρόμιο και τις διαθέσιμες υπηρεσίες του.

β) Tα δεδομένα είναι ακριβή, ευανάγνωστα, πλήρη και σαφή. Διατηρούνται κατάλληλα επίπεδα ακεραιότητας.

γ) Tα δεδομένα πρέπει να διατίθενται στους χρήστες έγκαιρα, μέσω επαρκώς ασφαλούς και ταχείας μεθόδου επικοινωνίας.

Β. Δραστηριότητες και διαχείριση

(1) Ο φορέας εκμετάλλευσης του αεροδρομίου είναι υπεύθυνος για τη λειτουργία του αεροδρομίου. Οι ευθύνες του φορέα εκμετάλλευσης του αεροδρομίου είναι οι εξής:

α) Ο φορέας εκμετάλλευσης του αεροδρομίου διαθέτει, ο ίδιος ή μέσω σύμβασης, όλα τα μέσα που είναι αναγκαία για ασφαλείς πτητικές δραστηριότητες στο αεροδρόμιο. Στα μέσα αυτά περιλαμβάνονται, μεταξύ άλλων, εγκαταστάσεις, προσωπικό, εξοπλισμός και υλικό, τεκμηρίωση καθηκόντων, αρμοδιοτήτων και διαδικασιών, πρόσβαση στα σχετικά δεδομένα και τήρηση αρχείων.

β) Ο φορέας εκμετάλλευσης του αεροδρομίου ελέγχει εάν τηρούνται ανά πάσα στιγμή οι απαιτήσεις του τμήματος A ή λαμβάνει κατάλληλα μέτρα για να μετριάζεται ο κίνδυνος εξαιτίας της μη τήρησής τους. Καθορίζει και εφαρμόζει διαδικασίες για την έγκαιρη ενημέρωση όλων των χρηστών σχετικά με τα μέτρα αυτά.

γ) Ο φορέας εκμετάλλευσης του αεροδρομίου καθορίζει και εφαρμόζει σύστημα διαχείρισης του κινδύνου από άγρια ζώα.

δ) Ο φορέας εκμετάλλευσης του αεροδρομίου αποδεικνύει ότι οι κινήσεις οχημάτων και προσώπων στην περιοχή κινήσεων αεροσκαφών και σε άλλες επιχειρησιακές περιοχές συντονίζονται με τις κινήσεις των αεροσκαφών, ώστε να αποφεύγονται οι συγκρούσεις ή οι ζημίες σε αεροσκάφη.

ε) Ο φορέας εκμετάλλευσης του αεροδρομίου αποδεικνύει ότι έχει καθορίσει και εφαρμόζει διαδικασίες μετριασμού των κινδύνων που αφορούν τις δραστηριότητες του αεροδρομίου υπό αντίξοες καιρικές συνθήκες, με μειωμένη ορατότητα ή κατά τη νύχτα, αναλόγως.

στ) Ο φορέας εκμετάλλευσης του αεροδρομίου προβαίνει σε διακανονισμούς με άλλους ομολόγους του φορείς, εφόσον απαιτείται για την εξασφάλιση διαρκούς συμμόρφωσης προς τις παρούσες βασικές απαιτήσεις σχετικά με τα αεροδρόμια. Στους φορείς αυτούς συμπεριλαμβάνονται, μεταξύ άλλων, αεροπορικές εταιρείες, πάροχοι υπηρεσιών αεροναυτιλίας, πάροχοι επίγειας εξυπηρέτησης και άλλοι φορείς, των οποίων οι δραστηριότητες ή τα προϊόντα μπορούν να επηρεάσουν την ασφάλεια των αεροσκαφών.

ζ) Ο φορέας εκμετάλλευσης του αεροδρομίου αποδεικνύει ότι διαθέτει και εφαρμόζει διαδικασίες για την τροφοδοσία των αεροσκαφών με ανόθευτα καύσιμα και ορθών προδιαγραφών.

η) Διαθέτει εγχειρίδια συντήρησης του εξοπλισμού του αεροδρομίου, τα οποία όντως ακολουθούνται και περιέχουν οδηγίες συντήρησης και επισκευής, πληροφορίες για την τακτική συντήρηση, διαδικασίες εντοπισμού προβλημάτων και επιθεώρησης.

θ) Ο φορέας εκμετάλλευσης του αεροδρομίου καταρτίζει και εφαρμόζει σχέδιο έκτακτης ανάγκης για το αεροδρόμιο, το οποίο καλύπτει σενάρια έκτακτης ανάγκης που μπορούν να δημιουργηθούν στο αεροδρόμιο ή στον περιβάλλοντα χώρο του. Το σχέδιο συντονίζεται με το σχέδιο έκτακτης ανάγκης των τοπικών αρχών.

ι) Ο φορέας εκμετάλλευσης του αεροδρομίου αποδεικνύει ότι παρέχονται υπηρεσίες διάσωσης και πυρόσβεσης για τον κρίσιμο προγραμματισμό αεροσκάφους να χρησιμοποιήσει το αεροδρόμιο ως αεροδρόμιο προέλευσης ή προορισμού. Οι εν λόγω υπηρεσίες πρέπει να αντιδρούν επειγόντως σε συμβάν ή ατύχημα και να διαθέτουν τουλάχιστον εξοπλισμό, πυροσβέστες και επαρκές προσωπικό.

ια) Ο φορέας εκμετάλλευσης του αεροδρομίου χρησιμοποιεί μόνον εκπαιδευμένο και ειδικευμένο προσωπικό για τις δραστηριότητες και τη συντήρηση του αεροδρομίου και εφαρμόζει και διατηρεί προγράμματα εκπαίδευσης και ελέγχου, ώστε να εξασφαλίζει συνεχή επάρκεια του αντίστοιχου προσωπικού.

ιβ) Ο φορέας εκμετάλλευσης του αεροδρομίου αποδεικνύει ότι κάθε πρόσωπο, στο οποίο επιτρέπεται η πρόσβαση άνευ συνοδείας στην περιοχή κινήσεων αεροσκαφών ή άλλες επιχειρησιακές περιοχές, είναι κατάλληλα εκπαιδευμένο και ειδικευμένο για την πρόσβαση αυτή.

ιγ) Το προσωπικό διάσωσης και πυρόσβεσης έχει ορθή εκπαίδευση και ειδίκευση για να επιχειρεί στο περιβάλλον του αεροδρομίου. Ο φορέας εκμετάλλευσης του αεροδρομίου εφαρμόζει και διατηρεί προγράμματα εκπαίδευσης και ελέγχου, ώστε να εξασφαλίζει συνεχή επάρκεια του προσωπικού αυτού.

ιδ) Όλα τα μέλη του προσωπικού διάσωσης και πυρόσβεσης, τα οποία ενδέχεται να κληθούν να ενεργήσουν σε περιπτώσεις έκτακτης ανάγκης στην αεροπορία αποδεικνύουν περιοδικά την καλή κατάσταση της υγείας τους, ώστε να εκτελούν ικανοποιητικά τα καθήκοντά τους, ανάλογα με τον τύπο δραστηριότητάς τους. Εν προκειμένω, ως καλή φυσική κατάσταση, η οποία εμπεριέχει τις έννοιες της σωματικής και της πνευματικής ικανότητας, νοείται ότι το μέλος του προσωπικού δεν πάσχει από ασθένειες ή αναπηρίες που το καθιστούν ανίκανο:

(i) να εκτελεί τα καθήκοντα που είναι αναγκαία για να επιχειρεί σε περίπτωση έκτακτης ανάγκης στην αεροπορία,

(ii) να εκτελεί ανά πάσα στιγμή τα καθήκοντα που του έχουν ανατεθεί,

(iii) να αντιλαμβάνεται ορθά το περιβάλλον του.

Εάν η καλή κατάσταση υγείας δεν είναι δυνατόν να αποδειχθεί πλήρως, επιτρέπεται η εφαρμογή μέτρων περιορισμού που παρέχουν ισοδύναμη ασφάλεια.

(2) Συστήματα διαχείρισης

α) Ο φορέας εκμετάλλευσης του αεροδρομίου εφαρμόζει και διατηρεί σύστημα διαχείρισης ώστε να διασφαλίζεται η συμμόρφωση με αυτές τις βασικές απαιτήσεις για αεροδρόμια και επιδιώκει τη συνεχή και προορατική βελτίωση της ασφάλειας και της ποιότητας. Το σύστημα διαχείρισης περιλαμβάνει οργανωτικές δομές, άσκηση ελέγχου, ευθύνες, πολιτικές και διαδικασίες.

β) Το σύστημα διαχείρισης περιλαμβάνει πρόγραμμα πρόληψης ατυχημάτων και συμβάντων, καθώς και σύστημα αναφοράς και ανάλυσης συμβάντων. Στην ανάλυση συμμετέχουν τα μέρη που αναφέρονται στο σημείο 1 στοιχείο στ) ανωτέρω, αναλόγως.

γ) Ο φορέας εκμετάλλευσης του αεροδρομίου συντάσσει εγχειρίδιο του αεροδρομίου και επιχειρεί σύμφωνα με το εγχειρίδιο αυτό. Το εγχειρίδιο αυτό περιέχει όλες τις απαραίτητες οδηγίες, πληροφορίες και διαδικασίες για όλο το προσωπικό του αεροδρομίου, του συστήματος διαχείρισης και όλων των δραστηριοτήτων, το οποίο εκτελεί τα καθήκοντα αυτά.

Γ – Περιβάλλον χώρος αεροδρομίου

(1) Ο εναέριος χώρος γύρω από τις περιοχές κινήσεων αεροσκαφών του αεροδρομίου πρέπει να προστατεύεται από εμπόδια, ώστε να επιτρέπονται οι προγραμματισμένες πτητικές δραστηριότητες στο αεροδρόμιο χωρίς να δημιουργείται ανεπίτρεπτος κίνδυνος από την ύπαρξη εμποδίων στον περίγυρο του αεροδρομίου. Πρέπει επομένως να δημιουργούνται, εφαρμόζονται και παρακολουθούνται συνεχώς οι εκτάσεις παρακολούθησης των εμποδίων ώστε να εντοπίζεται κάθε παραβατική διείσδυση.

α) Για κάθε παραβίαση των εκτάσεων αυτών απαιτείται αξιολόγηση ώστε να διαπιστώνεται εάν ένα εμπόδιο δημιουργεί ανεπίτρεπτο κίνδυνο ή όχι. Τυχόν ανεπίτρεπτος κίνδυνος πρέπει να εξαλείφεται ή να μετριάζεται.

β) Τυχόν εναπομένοντα εμπόδια πρέπει να ανακοινώνονται και, αναλόγως των αναγκών, να επισημαίνονται και, εάν χρειάζεται, να φωτίζονται .

(2) Κίνδυνοι σχετιζόμενοι με ανθρώπινη δραστηριότητα και τη χρήση γης όπως, μεταξύ άλλων, αυτοί του κάτωθι καταλόγου, πρέπει να παρακολουθούνται και να ελέγχονται. Ο κίνδυνος που μπορούν να προκαλέσουν πρέπει να αξιολογείται και να μετριάζεται αναλόγως:

α) κάθε εξέλιξη ή αλλαγή στη χρήση γης στην περιοχή του αεροδρομίου·

β) δυνατότητα δημιουργίας αναταράξεων εξαιτίας κτιρίων·

γ) χρήση επικίνδυνων, ενοχλητικών ή παραπλανητικών φώτων·

δ) θάμβωση εξαιτίας μεγάλων και πολύ ανακλαστικών επιφανειών·

ε) δημιουργία εκτάσεων που μπορούν να ευνοήσουν την παρουσία αγρίων ζώων στον περιβάλλοντα χώρο της περιοχής κινήσεων αεροσκαφών του αεροδρομίου·

στ) πηγές μη ορατής ακτινοβολίας ή κινούμενα ή σταθερά αντικείμενα που μπορούν να παρεμβληθούν στις επιδόσεις συστημάτων αεροναυτικών επικοινωνιών, πλοήγησης και επιτήρησης, ή να τις επηρεάσουν αρνητικά.

(3) Απαιτείται η κατάρτιση σχεδίου έκτακτης ανάγκης από τις τοπικές αρχές για περιπτώσεις αεροπορικής έκτακτης ανάγκης στην αεροπορία που ενδέχεται να σημειωθούν στην περιοχή του αεροδρομίου.

(4) Εξαιρουμένων των περιπτώσεων έκτακτης ανάγκης αεροσκάφους, όταν αλλάζει κατεύθυνση προς αεροδρόμιο εναλλαγής, ή υπό άλλες προσδιορισμένες σε κάθε περίπτωση συνθήκες, το αεροδρόμιο ή μέρη αυτού δεν πρέπει να χρησιμοποιούνται από αεροσκάφη, όταν ο σχεδιασμός και οι επιχειρησιακές διαδικασίες του αεροδρομίου δεν το επιτρέπουν, χωρίς τη συναίνεση του φορέα εκμετάλλευσης του αεροδρομίου.

ΠΑΡΑΡΤΗΜΑ Vβ

Βασικές απαιτήσεις για τη διαχείριση της εναέριας κυκλοφορίας και τις υπηρεσίες αεροναυτιλίας

(1) Χρήση του εναερίου χώρου

α) Όλα τα αεροσκάφη, σε όλες τις φάσεις πτήσης ή στην περιοχή κινήσεων αεροσκαφών του αεροδρομίου, επιχειρούν σύμφωνα με τους κοινούς γενικούς επιχειρησιακούς κανόνες και με κάθε διαδικασία καθορισμένη για χρήση του συγκεκριμένου εναερίου χώρου σύμφωνα με την εφαρμοζόμενη επιχειρησιακή αντίληψη.

β) Όλα τα αεροσκάφη πρέπει να είναι εξοπλισμένα με τα απαραίτητα όργανα σε λειτουργία. Τα όργανα που χρησιμοποιούνται στο σύστημα ATM/ANS πρέπει επίσης να είναι σύμφωνα με τις απαιτήσεις του σημείου 3.

(2) Υπηρεσίες

α) Αεροναυτιλιακές πληροφορίες και δεδομένα για τους χρήστες του εναερίου χώρου για λόγους αεροναυτιλίας

(i) Τα δεδομένα που χρησιμοποιούνται ως πηγή αεροναυτιλιακών πληροφοριών πρέπει να είναι επαρκούς ποιότητας, πλήρη, επικαιροποιημένα και να παρέχονται έγκαιρα.

(ii) Οι απορρέουσες αεροναυτιλιακές πληροφορίες πρέπει να είναι ακριβείς, πλήρεις, επικαιροποιημένες, σαφείς και σε κατάλληλο μορφότυπο για τους χρήστες.

(iii) Η διάδοση τέτοιων αεροναυτιλιακών πληροφοριών σε χρήστες του εναερίου χώρου πρέπει να είναι έγκαιρη, κατάλληλης ακεραιότητας και με επαρκώς ασφαλή και ταχεία μέθοδο επικοινωνίας, προστατευμένη από παρεμβολές και δολιοφθορά.

β) Μετεωρολογικές πληροφορίες

(i) Τα δεδομένα που χρησιμοποιούνται ως πηγή μετεωρολογικών πληροφοριών πρέπει να είναι επαρκούς ποιότητας, πλήρη, επικαιροποιημένα και να παρέχονται έγκαιρα.

(ii) Οι απορρέουσες μετεωρολογικές πληροφορίες πρέπει να είναι ακριβείς, πλήρεις, επικαιροποιημένες και σαφείς για τις ανάγκες των χρηστών του εναερίου χώρου.

(iii) Η διάδοση τέτοιων μετεωρολογικών πληροφοριών σε χρήστες του εναερίου χώρου πρέπει να είναι έγκαιρη, κατάλληλης ακεραιότητας και με επαρκώς ασφαλή και ταχεία μέθοδο επικοινωνίας προστατευμένη από παρεμβολές και δολιοφθορά.

γ) Υπηρεσίες ελέγχου της εναέριας κυκλοφορίας

i) Τα δεδομένα που χρησιμοποιούνται ως πηγή για την παροχή υπηρεσιών εναέριας κυκλοφορίας πρέπει να είναι ακριβή, πλήρη, και επικαιροποιημένα.

ii) Οι απορρέουσες υπηρεσίες εναέριας κυκλοφορίας πρέπει να είναι ακριβείς, πλήρεις, επικαιροποιημένες και σαφείς για τις ανάγκες των χρηστών.

iii) Τα αυτοματοποιημένα όργανα που παρέχουν πληροφορίες ή συμβουλές στους χρήστες πρέπει να σχεδιάζονται, να κατασκευάζονται και να συντηρούνται ορθά ώστε να εξασφαλίζεται ότι αρμόζουν στο σκοπό για τον οποίο προορίζονται.

iv) Οι υπηρεσίες ελέγχου της εναέριας κυκλοφορίας και οι σχετικές διαδικασίες πρέπει να προβλέπουν ικανή απόσταση διαχωρισμού μεταξύ αεροσκαφών, εμποδίων και άλλων εναέριων κινδύνων και να εξασφαλίζουν ταχύ και έγκαιρο συντονισμό με όλους τους ενδιαφερόμενους χρήστες και παρακείμενους όγκους εναερίου χώρου.

v) Η επικοινωνία μεταξύ ελέγχου της εναέριας κυκλοφορίας και αεροσκάφους και μεταξύ των αντίστοιχων μονάδων ελέγχου της εναέριας κυκλοφορίας πρέπει να είναι έγκαιρη, κατανοητή, ορθή, σαφής, προστατευμένη από παρείσφρηση και ευρέως κατανοητή και αναγνωρισμένη από όλους τους εμπλεκόμενους.

vi) Πρέπει να εγκαθίστανται μέσα ανίχνευσης δυνητικών περιπτώσεων έκτακτης ανάγκης και, αναλόγως, εκκίνησης της αντίστοιχης δράσης έρευνας και διάσωσης. Τα μέσα αυτά πρέπει να περιλαμβάνουν, τουλάχιστον, κατάλληλους μηχανισμούς συναγερμού, συντονιστικά μέτρα και διαδικασίες, μέσα και προσωπικό, τα οποία να καλύπτουν αποτελεσματικά την περιοχή αρμοδιότητας.

δ) Επικοινωνιακές υπηρεσίες

Στις επικοινωνίες πρέπει να επιτυγχάνονται και να διατηρούνται επαρκείς επιδόσεις, καθώς και κριτήρια διαθεσιμότητας, ακεραιότητας, συνέχειας και χρονικής ακρίβειας της υπηρεσίας. Πρέπει να είναι ασφαλείς, προστατευμένες από δολιοφθορά και ταχείες.

ε) Υπηρεσίες αεροναυτιλίας

Στις υπηρεσίες αεροναυτιλίας πρέπει να επιτυγχάνεται και να διατηρείται επαρκές επίπεδο επιδόσεων όσον αφορά τις πληροφορίες καθοδήγησης, εντοπισμού θέσης και, εφόσον παρέχονται, πληροφορίες χρονισμού. Στα κριτήρια επιδόσεων περιλαμβάνονται η ακρίβεια, η ακεραιότητα, η διαθεσιμότητα και η συνέχεια.

στ) Υπηρεσία επιτήρησης

Οι υπηρεσίες επιτήρησης πρέπει να καθορίζουν την αντίστοιχη θέση των αεροσκαφών στον αέρα και των υπολοίπων αεροσκαφών και των χερσαίων οχημάτων στην επιφάνεια του αεροδρομίου, με επαρκείς επιδόσεις, καθώς και με κριτήρια για την ακρίβεια, την ακεραιότητα, τη συνέχεια και την πιθανότητα ανίχνευσης.

ζ) Διαχείριση της ροής της εναέριας κυκλοφορίας

Στην τακτική διαχείριση των ροών εναέριας κυκλοφορίας σε κοινοτικό επίπεδο γίνεται χρήση και παροχή επαρκώς ακριβών και επικαιροποιημένων πληροφοριών για τον όγκο και τη φύση της προγραμματισμένης εναέριας κυκλοφορίας που επηρεάζει την παροχή υπηρεσιών, όπως γίνεται συντονισμός και διαπραγμάτευση για την αλλαγή της διαδρομής ή την καθυστέρηση των ροών κυκλοφορίας, ώστε να αποφεύγεται η συμφόρηση στον αέρα ή στα αεροδρόμια.

η) Διαχείριση του εναέριου χώρου

Ο προσδιορισμός συγκεκριμένων όγκων του εναερίου χώρου για ορισμένη χρήση παρακολουθείται, συντονίζεται και κοινοποιείται έγκαιρα ώστε σε κάθε περίπτωση να αποφεύγεται κάθε απώλεια διαχωρισμού μεταξύ αεροσκαφών.

(3) Συστήματα και συστατικά στοιχεία τους

α) Γενικά

Τα συστήματα και τα συστατικά στοιχεία τους παροχής υπηρεσιών ATM/ANS από και προς το αεροσκάφος και στο έδαφος πρέπει να σχεδιάζονται, να κατασκευάζονται, να συντηρούνται και να λειτουργούν ορθά, ώστε να εξασφαλίζεται ότι αρμόζουν για το σκοπό τους.

β) Ακεραιότητα, επιδόσεις και αξιοπιστία συστημάτων και των συστατικών στοιχείων τους

Η ακεραιότητα και οι επιδόσεις ασφαλείας συστημάτων και των συστατικών στοιχείων τους, εξεταζόμενες συλλογικά, μεμονωμένα και η μια ως προς την άλλη, είτε στο αεροσκάφος, στο έδαφος ή στον αέρα, πρέπει να αποδεικνύονται ότι αρμόζουν για το σκοπό τους. Πρέπει να ανταποκρίνονται στο αναμενόμενο επίπεδο επιδόσεων που απαιτούνται από τις επιχειρησιακές αντιλήψεις για όλες τις προβλέψιμες συνθήκες λειτουργίας και τη ζωή λειτουργίας τους εν γένει.

γ) Σχεδιασμός συστημάτων και των συστατικών στοιχείων τους

(i) Τα συστήματα και τα συστατικά στοιχεία τους δεν πρέπει να έχουν σχεδιαστικά στοιχεία ή λεπτομέρειες τα οποία εκ πείρας έχουν αποδειχθεί επικίνδυνα.

(ii) Τα συστήματα και τα συστατικά στοιχεία τους, εξεταζόμενα συλλογικά, μεμονωμένα και το ένα ως προς το άλλο, πρέπει να σχεδιάζονται κατά τρόπο ώστε να υφίσταται αντίστροφη σχέση μεταξύ της πιθανότητας τυχόν αστοχία να μην οδηγήσει σε πλήρη βλάβη του συστήματος ή πλήρη απώλειά του και της σοβαρότητας των συνεπειών της στην παροχή υπηρεσιών.

(iii) Τα συστήματα και τα συστατικά στοιχεία τους, εξεταζόμενα συλλογικά, μεμονωμένα και το ένα ως προς το άλλο, πρέπει να σχεδιάζονται κατά τρόπο ώστε να λαμβάνονται υπόψη οι περιορισμοί που σχετίζονται με τις ανθρώπινες ικανότητες και επιδόσεις.

(iv) Τα συστήματα και τα συστατικά στοιχεία τους πρέπει να σχεδιάζονται κατά τρόπο που να προστατεύονται από ακούσια επιβλαβή αλληλεπίδρασή τους με εξωτερικά στοιχεία.

(v) Στο προσωπικό παρέχονται με σαφή, αναλυτικό και απερίφραστο τρόπο οι αναγκαίες πληροφορίες για την κατασκευή, την εγκατάσταση, τη λειτουργία και τη συντήρηση των συστημάτων και των συστατικών στοιχείων τους, καθώς και πληροφορίες για επισφαλείς συνθήκες.

δ) Διαρκές επίπεδο εξυπηρέτησης

Προβλέπονται μέσα για την παρακολούθηση και την αναδιαμόρφωση των επιδόσεων ακεραιότητας και ασφάλειας των συστημάτων και των συστατικών στοιχείων τους, όταν χρειάζεται για να διατηρηθεί το επίπεδο εξυπηρέτησης.

ε) Τροποποίηση συστημάτων και των συστατικών στοιχείων τους

Σε περίπτωση τροποποίησης συστημάτων και των συστατικών στοιχείων τους, πρέπει να συνεχίζεται η τήρηση της συμμόρφωσης προς τις βασικές απαιτήσεις του παρόντος τμήματος. Εάν η τροποποίηση διενεργείται κατά τη διάρκεια της λειτουργίας τους, τίθεται σε λειτουργία διαδικασία μετατροπής ώστε να εξασφαλίζεται ελάχιστο επίπεδο εξυπηρέτησης.

(4) Επαγγελματική καταλληλότητα ελεγκτών εναέριας κυκλοφορίας

α) Γενικά

Τα πρόσωπα που εκπαιδεύονται ως ελεγκτές εναέριας κυκλοφορίας έχουν επαρκείς μορφωτικές, σωματικές και πνευματικές ικανότητες για την κτήση, διατήρηση και επίδειξη των σχετικών θεωρητικών γνώσεων και πρακτικών δεξιοτήτων.

β) Θεωρητικές γνώσεις

(i) Κάθε ελεγκτής εναέριας κυκλοφορίας αποκτά και διατηρεί επίπεδο γνώσεων κατάλληλο για τα καθήκοντα που εκτελεί και ανάλογο των κινδύνων που σχετίζονται με το είδος της υπηρεσίας.

(ii) Η κτήση και η διατήρηση των θεωρητικών γνώσεων αποδεικνύεται με συνεχή αξιολόγηση κατά τη διάρκεια της εκπαίδευσης ή με κατάλληλες εξετάσεις.

(iii) Διατηρείται ενδεδειγμένο επίπεδο ικανότητας στις θεωρητικές γνώσεις. Η συμμόρφωση αποδεικνύεται με τακτικές αξιολογήσεις ή εξετάσεις. Η συχνότητα των εξετάσεων είναι ανάλογη του επιπέδου των κινδύνων που σχετίζονται με το είδος της υπηρεσίας.

γ) Πρακτικές δεξιότητες

(i) Ο ελεγκτής εναέριας κυκλοφορίας αποκτά και διατηρεί πρακτικές δεξιότητες κατάλληλες για την άσκηση των καθηκόντων του. Οι δεξιότητες αυτές είναι ανάλογες των κινδύνων που σχετίζονται με το είδος της υπηρεσίας και να καλύπτουν τουλάχιστον, εφόσον απαιτείται από τα ασκούμενα καθήκοντα, τα εξής:

i) Επιχειρησιακές διαδικασίες

ii) Ιδιαίτερες πτυχές καθηκόντων

iii) Ασυνήθεις και έκτακτες καταστάσεις

iv) Ανθρωπογενείς παράγοντες

v) Διαχείριση απειλών και σφαλμάτων

(ii) Ο ελεγκτής εναέριας κυκλοφορίας αποδεικνύει την ικανότητά του να εκτελεί τις σχετικές διαδικασίες και καθήκοντα με επίπεδο επάρκειας κατάλληλο για τα ασκούμενα καθήκοντα.

(iii) Διατηρείται ενδεδειγμένο επίπεδο επάρκειας πρακτικών δεξιοτήτων. Η συμμόρφωση αποδεικνύεται με τακτικές αξιολογήσεις ή εξετάσεις. Η συχνότητα των αξιολογήσεων αυτών είναι ανάλογη της συνθετότητας και του επιπέδου των κινδύνων που σχετίζονται με το είδος της υπηρεσίας και τα ασκούμενα καθήκοντα.

δ) Γλωσσομάθεια

(i) Ο ελεγκτής εναέριας κυκλοφορίας αποδεικνύει επάρκεια στην ομιλία και την κατανόηση της αγγλικής γλώσσας σε βαθμό που του επιτρέπει να επικοινωνεί αποτελεσματικά σε αποκλειστικά φωνητικές (τηλεφωνικές/ραδιοτηλεφωνικές) και πρόσωπο με πρόσωπο καταστάσεις με τα πληρώματα των πτήσεων και άλλο συναφές προσωπικό με αντικείμενο τα συγκεκριμένα θέματα της εργασίας του, συμπεριλαμβανομένων των έκτακτων καταστάσεων.

(ii) Όταν αυτό χρειάζεται για την παροχή υπηρεσιών ελέγχου εναέριας κυκλοφορίας, μέσα σε καθορισμένο όγκο εναερίου χώρου, το πρόσωπο που παρέχει υπηρεσίες ελέγχου εναέριας κυκλοφορίας έχει επίσης επάρκεια στην ομιλία και την κατανόηση της (των) τοπικής(ών)γλώσσας(ών) στο βαθμό που περιγράφηκε ανωτέρω.

ε) Εικονικά μέσα πτητικής εκπαίδευσης (STD)

Όταν χρησιμοποιείται εικονικό μέσο πτητικής εκπαίδευσης (STD) για την πρακτική εκπαίδευση στην επίγνωση των καταστάσεων και τους ανθρώπινους παράγοντες ή την απόδειξη απόκτησης ή διατήρησης δεξιοτήτων, το μέσο αυτό έχει επιδόσεις που επιτρέπουν κατάλληλη προσομοίωση του εργασιακού περιβάλλοντος και των επιχειρησιακών καταστάσεων, ενδεδειγμένη για την παρεχόμενη εκπαίδευση.

στ) Κύκλος εκπαιδευτικών μαθημάτων

(i) Η εκπαίδευση παρέχεται με κύκλο μαθημάτων, τα οποία περιλαμβάνουν διδασκαλία θεωρητικού και πρακτικού χαρακτήρα, καθώς και εικονική πτητική εκπαίδευση, αναλόγως.

(ii) Το μάθημα καθορίζεται και εγκρίνεται ανάλογα με τον τύπο εκπαίδευσης.

ζ) Εκπαιδευτές

(i) Η θεωρητική εκπαίδευση παρέχεται από κατάλληλα ειδικευμένους εκπαιδευτές. Αυτοί:

i) διαθέτουν τις κατάλληλες γνώσεις στο συγκεκριμένο εκπαιδευτικό πεδίο· και

ii) έχουν αποδείξει την ικανότητά τους να χρησιμοποιούν κατάλληλες εκπαιδευτικές τεχνικές.

(ii) Η εκπαίδευση στις πρακτικές δεξιότητες παρέχεται από κατάλληλα ειδικευμένους εκπαιδευτές, οι οποίοι διαθέτουν τα εξής προσόντα:

i) πληρούν τις απαιτήσεις όσον αφορά τις θεωρητικές γνώσεις και την πείρα για την εκπαίδευση που παρέχουν·

ii) έχουν αποδείξει την ικανότητά τους να χρησιμοποιούν κατάλληλες εκπαιδευτικές τεχνικές·

iii) έχουν εξασκηθεί στις τεχνικές πρακτικής εκπαίδευσης για τις διαδικασίες για τις οποίες πρόκειται να παρέχουν εκπαίδευση·

iv) έχουν αποδείξει την ικανότητά τους να εκπαιδεύουν στα πεδία στα οποία παρέχεται εκπαίδευση· και

v) παρακολουθούν τακτική επιμόρφωση ώστε να εξασφαλίζεται η εκπαιδευτική τους επάρκεια.

(iii) Οι εκπαιδευτές πρακτικών δεξιοτήτων είναι επίσης ελεγκτές εναέριας κυκλοφορίας ή έχουν το δικαίωμα άσκησης του επαγγέλματος αυτού.

η) Αξιολογητές

(i) Τα πρόσωπα που είναι υπεύθυνα για την αξιολόγηση των δεξιοτήτων των ελεγκτών εναέριας κυκλοφορίας:

i) έχουν αποδείξει την ικανότητά τους να αξιολογούν τις επιδόσεις των ελεγκτών εναέριας κυκλοφορίας και να διεξάγουν τις σχετικές δοκιμασίες και ελέγχους·

ii) έχουν αποδείξει την ικανότητά τους να αξιολογούν στα πεδία στα οποία γίνεται η αξιολόγηση· και

iii) παρακολουθούν τακτική επιμόρφωση ώστε να διασφαλίζεται η επικαιροποίηση των προτύπων αξιολόγησης.

(ii) Οι αξιολογητές πρακτικών δεξιοτήτων είναι επίσης ελεγκτές εναέριας κυκλοφορίας ή έχουν το δικαίωμα άσκησης του επαγγέλματος αυτού.

(i) Πνευματική και σωματική υγεία των ελεγκτών εναέριας κυκλοφορίας

(i) Ιατρικά κριτήρια

i) Όλοι οι ελεγκτές εναέριας κυκλοφορίας αποδεικνύουν περιοδικά την καλή κατάσταση της υγείας τους για να εκτελούν τα καθήκοντά τους. Η συμμόρφωσή τους αποδεικνύεται με κατάλληλη αξιολόγηση, στην οποία λαμβάνεται υπόψη η πιθανή υποβάθμισης της πνευματικής και της σωματικής υγείας τους λόγω της ηλικίας.

ii) Η απόδειξη της υγείας, η οποία περιλαμβάνει τη σωματική και την πνευματική υγεία, περιλαμβάνει την αποδεδειγμένη απουσία νοσήματος ή αναπηρίας που καθιστά τον ελεγκτή εναέριας κυκλοφορίας ανίκανο:

- να ασκεί ορθά τα καθήκοντα που είναι αναγκαία για την παροχή υπηρεσιών ελέγχου εναέριας κυκλοφορίας· ή

- να εκτελεί ανά πάσα στιγμή τα καθήκοντα που του έχουν ανατεθεί· ή

- να έχει σωστή αντίληψη του περιβάλλοντός του.

(ii) Εάν η καλή κατάσταση υγείας δεν είναι δυνατόν να αποδειχθεί πλήρως, επιτρέπεται η εφαρμογή μέτρων περιορισμού που παρέχουν ισοδύναμη ασφάλεια.

(5) Πάροχοι υπηρεσιών και εκπαιδευτικοί φορείς

α) Η ανάληψη παροχής υπηρεσιών επιτρέπεται μόνον υπό τους εξής όρους:

(i) Ο πάροχος υπηρεσιών διαθέτει άμεσα ή έμμεσα μέσω συμβάσεων όλα τα απαραίτητα μέσα για το φάσμα και το πεδίο των υπηρεσιών του. Τα μέσα αυτά περιλαμβάνουν, μεταξύ άλλων, τα ακόλουθα: συστήματα, εγκαταστάσεις καθώς και τροφοδοσία ηλεκτρικού ρεύματος, διοικητική δομή, προσωπικό, εξοπλισμό και τη συντήρησή του, τεκμηρίωση καθηκόντων, αρμοδιοτήτων και διαδικασιών, πρόσβαση στα σχετικά δεδομένα και τήρηση αρχείων.

(ii) Ο πάροχος υπηρεσιών συντάσσει και τηρεί επικαιροποιημένα εγχειρίδια διαχείρισης και λειτουργίας που αφορούν την παροχή των υπηρεσιών του και επιχειρεί σύμφωνα με τα εγχειρίδια αυτά. Τα εγχειρίδια αυτά περιέχουν όλες τις απαραίτητες οδηγίες, πληροφορίες και διαδικασίες για τις επιχειρήσεις, το σύστημα διαχείρισης και το προσωπικό επιχειρήσεων ώστε να ασκεί τα καθήκοντά του.

(iii) Ο πάροχος υπηρεσιών εφαρμόζει και διατηρεί σύστημα διαχείρισης με βάση την επικινδυνότητα ώστε να εξασφαλίζεται συμμόρφωση προς τις βασικές απαιτήσεις του παρόντος παραρτήματος και να επιδιώκει τη συνεχή προορατική βελτίωση του συστήματος αυτού.

(iv) Ο πάροχος υπηρεσιών χρησιμοποιεί μόνο κατάλληλα ειδικευμένο και εκπαιδευμένο προσωπικό και εφαρμόζει και διατηρεί προγράμματα εκπαίδευσης και ελέγχου για το προσωπικό.

(v) Ο πάροχος υπηρεσιών αποκαθιστά επίσημες επαφές με όλους όσους συντελούν στην παροχή υπηρεσιών, ώστε να εξασφαλίζεται συμμόρφωση προς τις βασικές απαιτήσεις.

(vi) Ο πάροχος υπηρεσιών καταρτίζει και εφαρμόζει σχέδιο έκτακτης ανάγκης που καλύπτει τις έκτακτες και ασυνήθεις καταστάσεις που μπορούν να παρουσιασθούν στις υπηρεσίες του.

(vii) Ο πάροχος υπηρεσιών καταρτίζει και εφαρμόζει πρόγραμμα πρόληψης ατυχημάτων και ασφαλείας, καθώς και πρόγραμμα αναφοράς και ανάλυσης συμβάντων, το οποίο πρέπει να ενεργοποιείται από το σύστημα διαχείρισης, ώστε να συμβάλλει στη συνεχή βελτίωση της ασφαλείας. και

(viii) Ο πάροχος υπηρεσιών προβαίνει σε ρυθμίσεις για να ελέγχει ότι πληρούνται ανά πάσα στιγμή οι απαιτήσεις επιδόσεων ασφαλείας κάθε συστήματος και συστατικού στοιχείου που χρησιμοποιεί.

β) Η παροχή υπηρεσιών ελέγχου της εναέριας κυκλοφορίας επιτρέπεται μόνον υπό τους εξής όρους:

(i) Η διαχείριση της πρόληψης της κόπωσης του προσωπικού γίνεται μέσω συστήματος χρονοπρογραμματισμού του προσωπικού. Στο εν λόγω σύστημα λαμβάνονται υπόψη οι περίοδοι άσκησης καθηκόντων, ο χρόνος άσκησης καθηκόντων και οι ανάλογες περίοδοι ανάπαυσης. Στον καθορισμό των περιορισμών του συστήματος χρονοπρογραμματισμού λαμβάνονται υπόψη όλοι οι σχετικοί παράγοντες που συμβάλλουν στην κόπωση όπως, ιδίως, η έλλειψη ύπνου, η διατάραξη του κιρκάδιου κύκλου, τα νυχτερινά ωράρια, ο συσσωρευμένος χρόνος άσκησης καθηκόντων σε συγκεκριμένες χρονικές περιόδους, καθώς και η ανταλλαγή ανατεθέντων καθηκόντων μεταξύ των μελών του προσωπικού.

(ii) Η διαχείριση της πρόληψης του άγχους του προσωπικού ελέγχου της εναέριας κυκλοφορίας γίνεται με πρόγραμμα εκπαίδευσης και πρόληψης.

(iii) Ο πάροχος υπηρεσιών ελέγχου της εναέριας κυκλοφορίας προβλέπει διαδικασίες για να ελέγχεται εάν επιβαρύνεται η γνωστική κρίση ή εάν καθίσταται ανεπαρκής η κατάσταση υγείας του προσωπικού ελέγχου της εναέριας κυκλοφορίας.

(iv) Ο πάροχος υπηρεσιών ελέγχου της εναέριας κυκλοφορίας λαμβάνει υπόψη τους επιχειρησιακούς και τεχνικούς περιορισμούς, καθώς και τις αρχές ανθρωπογενών παραγόντων στον προγραμματισμό και τις επιχειρήσεις του. Ο πάροχος υπηρεσιών ελέγχου της εναέριας κυκλοφορίας περιορίζει οποιαδήποτε στιγμή την είσοδο κινήσεων στον εναέριο χώρο, όταν διακυβεύονται οι εν λόγω περιορισμοί ή αρχές.

γ) Η παροχή υπηρεσιών επικοινωνιών (C), πλοήγησης (N) ή/και επιτήρησης (S) επιτρέπεται μόνον υπό τους εξής όρους:

Ο πάροχος υπηρεσιών ελέγχου της εναέριας κυκλοφορίας κρατεί έγκαιρα ενήμερους τους ενδιαφερόμενους χρήστες του εναερίου χώρου και τις μονάδες ATS για την επιχειρησιακή κατάσταση (και τις αντίστοιχες αλλαγές της) των υπηρεσιών που παρέχει για την εξυπηρέτηση εναέριας κυκλοφορίας.

δ) Φορείς εκπαίδευσης

Ο φορέας εκπαίδευσης που εκπαιδεύει προσωπικό ελέγχου της εναέριας κυκλοφορίας πρέπει να πληροί τις κάτωθι απαιτήσεις:

i διαθέτει όλα τα μέσα που απαιτούνται στο πεδίο των ευθυνών που σχετίζονται με τη δραστηριότητά του. Τα μέσα αυτά περιλαμβάνουν, μεταξύ άλλων, τα ακόλουθα: εγκαταστάσεις, προσωπικό, εξοπλισμό, μεθοδολογία, τεκμηρίωση καθηκόντων, ευθυνών και διαδικασιών, πρόσβαση στα σχετικά δεδομένα και τήρηση αρχείων·

ii εφαρμόζει και διατηρεί σύστημα διαχείρισης της ασφάλειας και του προτύπου εκπαίδευσης, και επιδιώκει τη συνεχή βελτίωση του εν λόγω συστήματος· και

iii προβαίνει σε ρυθμίσεις με άλλους ομολόγους του φορείς, εφόσον απαιτείται, για να εξασφαλισθεί συνεχής συμμόρφωση προς τις ανωτέρω απαιτήσεις.’’

1. ΟΝΟΜΑΣΙΑ ΤΗΣ ΠΡΟΤΑΣΗΣ:

Πρόταση κανονισμού του Ευρωπαϊκού Κοινοβουλίου και του Συμβουλίου, για την τροποποίηση του κανονισμού (ΕΚ) αριθ. 216/2008, της 19ης Μαρτίου 2008, για κοινούς κανόνες στον τομέα της πολιτικής αεροπορίας και την ίδρυση ευρωπαϊκού οργανισμού ασφάλειας της αεροπορίας.

2. ΠΛΑΙΣΙΟ ΔΒΔ / ΠΒΔ

0602 – Εσωτερικές, αεροπορικές και θαλάσσιες μεταφορές

3. ΓΡΑΜΜΕΣ ΠΡΟΫΠΟΛΟΓΙΣΜΟΥ

3.1. Γραμμές προϋπολογισμού (επιχειρησιακές γραμμές και συναφείς γραμμές τεχνικής και διοικητικής βοήθειας (πρώην γραμμές B.A) περιλαμβανομένων των ονομασιών τους:

06 02 01 (EASA)

3.2. Διάρκεια της δράσης και της δημοσιονομικής επίπτωσης:

Απεριόριστη (ετήσια συνεισφορά)

3.3. Δημοσιονομικά χαρακτηριστικά

Γραμμή προϋπολογισμού | Είδος δαπάνης | Νέα | Συμμετοχή ΕΖΕΣ | Συνεισφορές υποψήφιων χωρών | Τομέας δημοσιονομικών προοπτικών |

060201 | ΜΥΔ | ΔΠ[15] | ΟΧΙ | ΝΑΙ[16] | ΟΧΙ | Αριθ. 1A |

4. ΑΝΑΚΕΦΑΛΑΙΩΤΙΚΟΣ ΠΙΝΑΚΑΣ ΠΟΡΩΝ

4.1. Δημοσιονομικοί πόροι

4.1.1. Ανακεφαλαιωτικό των πιστώσεων ανάληψης υποχρεώσεων (ΠΑΥ) και των πιστώσεων πληρωμών (ΠΠ)

εκατ. ευρώ (3 δεκαδικά ψηφία)

Είδος δαπάνης | Τμήμα αριθ. | Έτος ν[17] | ν + 1 | ν + 2 | ν + 3 | ν + 4 | ν + 5 και επό-μενα | Σύνολο |

Επιχειρησιακές δαπάνες[18] |

Πιστώσεις ανάληψης υποχρεώσεων (ΠΑΥ) | 8.1. | α | 2.240 | 4.283 | 4.660 | 4.753 | 4.848 | 4.944 | 25.728 |

Πιστώσεις πληρωμών (ΠΠ) | β | 2.240 | 4.283 | 4.660 | 4.753 | 4.848 | 4.944 | 25.728 |

Διοικητικές δαπάνες περιλαμβανόμενες στο ποσό αναφοράς[19] |

Τεχνική και διοικητική βοήθεια (ΜΔΠ) | 8.2.4. | γ | 0 |

ΣΥΝΟΛΙΚΟ ΠΟΣΟ ΑΝΑΦΟΡΑΣ |

Πιστώσεις ανάληψης υποχρεώσεων | α+γ | 2.240 | 4.283 | 4.660 | 4.753 | 4.848 | 4.944 | 25.728 |

Πιστώσεις πληρωμών | β+γ | 2.240 | 4.283 | 4.660 | 4.753 | 4.848 | 4.944 | 25.728 |

Διοικητικές δαπάνες μη περιλαμβανόμενες στο ποσό αναφοράς[20] |

Ανθρώπινοι πόροι και συναφείς δαπάνες (ΜΔΠ) | 8.2.5. | δ | 0.117 | 0.119 | 0.121 | 0.124 | 0.126 | 0.129 | 0.736 |

Διοικητικές δαπάνες, εκτός ανθρώπινων πόρων και συναφών δαπανών, μη περιλαμβανόμενες στο ποσό αναφοράς (ΜΔΠ) | 8.2.6. | ε | 0.026 | 0.053 | 0.054 | 0.055 | 0.056 | 0.057 | 0.301 |

Συνολικές ενδεικτικές δαπάνες της δράσης |

ΣΥΝΟΛΟ ΠΑΥ, περιλαμβανομένων των δαπανών για ανθρώπινους πόρους | α+γ+δ+ε | 2.383 | 4.455 | 4.835 | 4.932 | 5.030 | 5.130 | 26.765 |

ΣΥΝΟΛΟ ΠΠ, περιλαμβανομένων των δαπανών για ανθρώπινους πόρους | β+γ+δ+ε | 2.383 | 4.455 | 4.835 | 4.932 | 5.030 | 5.130 | 26.765 |

Λεπτομέρειες σχετικά με τη συγχρηματοδότηση

Εάν η πρόταση προβλέπει συγχρηματοδότηση από τα κράτη μέλη ή από άλλους οργανισμούς (διευκρινίστε ποιους), ο κατωτέρω πίνακας πρέπει να περιλαμβάνει εκτίμηση του επιπέδου της συγχρηματοδότησης (μπορούν να προστεθούν γραμμές εάν προβλέπεται ότι περισσότεροι οργανισμοί θα συμμετάσχουν στη συγχρηματοδότηση):

εκατ. ευρώ (3 δεκαδικά ψηφία)

Συγχρηματοδοτών οργανισμός | Έτος ν | ν + 1 | ν + 2 | ν + 3 | ν + 4 | ν + 5 και επό-μενα | Σύνολο |

Ευρωπαϊκών τρίτων χωρών[21] | στ | 0.054 | 0.103 | 0.112 | 0.114 | 0.116 | 0.118 | 0.617 |

ΣΥΝΟΛΟ ΠΑΥ περιλαμβανομένης της συγχρηματοδότησης | α+γ+δ+ε+στ | 2.437 | 4.558 | 4.947 | 5.046 | 5.146 | 5.248 | 27.382 |

4.1.2. Συμβατότητα με το δημοσιονομικό προγραμματισμό

X Η πρόταση είναι συμβατή με τον ισχύοντα δημοσιονομικό προγραμματισμό.

( Η πρόταση απαιτεί επαναπρογραμματισμό του σχετικού τομέα των δημοσιονομικών προοπτικών.

( Η πρόταση ενδέχεται να απαιτήσει την εφαρμογή των διατάξεων της Διοργανικής Συμφωνίας[22] (σχετικά με το μέσο ευελιξίας ή με την αναθεώρηση των δημοσιονομικών προοπτικών).

4.1.3. Δημοσιονομική επίπτωση στα έσοδα

X Η πρόταση δεν έχει δημοσιονομική επίπτωση στα έσοδα

( Η πρόταση έχει δημοσιονομική επίπτωση – η επίπτωση στα έσοδα είναι η ακόλουθη:

εκατ. ευρώ (με ένα δεκαδικό ψηφίο) Γραμμή προϋπολογισμού Έσοδα

Πριν από τη δράση [Έτος ν] | Κατάσταση μετά τη δράση |

Σύνολο ανθρώπινων πόρων | 1 | 1 | 1 | 1 | 1 | 1 |

5. ΧΑΡΑΚΤΗΡΙΣΤΙΚΑ ΚΑΙ ΣΤΟΧΟΙ

5.1. Ανάγκη υλοποίησης βραχυπρόθεσμα ή μακροπρόθεσμα

Θέσπιση εναρμονισμένων και υποχρεωτικών κανόνων για τη βελτίωση του επιπέδου ασφάλειας της πολιτικής αεροπορίας.

5.2. Προστιθέμενη αξία της κοινοτικής συμμετοχής, συνοχή της πρότασης με άλλα δημοσιονομικά μέσα και δυνατή συνέργεια

Με ενιαία εφαρμοζόμενους κοινοτικούς κανόνες θα επιτευχθεί η αναγκαία εναρμόνιση και θα βελτιωθεί η ασφάλεια.

5.3. Στόχοι, αναμενόμενα αποτελέσματα και συναφείς δείκτες της πρότασης στο πλαίσιο της ΔΒΔ (διαχείρισης βάσει δραστηριοτήτων)

Το μέτρο θα οδηγήσει σε βελτιωμένο ευρωπαϊκό κανονιστικό σύστημα ασφάλειας της πολιτικής αεροπορίας, το οποίο με τη σειρά του θα βελτιώσει την ασφάλεια της πολιτικής αεροπορίας. Στις ευεργετικές επιπτώσεις περιλαμβάνονται επίσης τα οικονομικά αποτελέσματα στον ευρωπαϊκό αεροπορικό κλάδο και τα κοινωνικά οφέλη.

5.4. Μέθοδος υλοποίησης (ενδεικτική)